Premis kilang degil, individu banyak dikenakan kompaun semasa Op Patuh

Premis kilang, pekerja dan individu antara yang banyak dikenakan kompaun pada hari kedua Operasi Patuh (Op Patuh) kerana gagal mematuhi prosedur operasi standard (SOP) Fasa Satu Kawalan Pergerakan dalam Pelan Pemulihan Negara.

Jumlah kompaun yang banyak menunjukkan masih terdapat pemilik premis dan individu yang berdegil dan ingkar SOP, antara kesalahan dikesan tiada alat pengimbas suhu dan beroperasi tanpa surat Kementerian Perdagangan Antarabangsa dan Industri (MITI).

Op Patuh yang dijalankan serentak secara besar-besarkan di seluruh negara bermula semalam itu, melibatkan 21 kementerian yang bekerjasama dengan Kementerian Dalam Negeri.

Menurut laporan Bernama, Di Selangor, Timbalan Ketua Polis Daerah Shah Alam Supt Ramsay Embol berkata, sebanyak lima kompaun dikeluarkan melibatkan nilai keseluruhan RM50,000 kepada majikan, kerana didapati melakukan kesalahan beroperasi tanpa surat MITI, lebih kapasiti 60 peratus pekerja dan bukan perkhidmatan perlu.

“Manakala enam kompaun dikeluarkan kepada pekerja, RM2,000 setiap seorang kerana gagal mengimbas suhu dan dua premis iaitu sebuah bengkel kereta di Bukit Jelutong dan sebuah kilang membuat barangan plastik, Seksyen 16 diarahkan tutup serta merta,” katanya selepas operasi pemantauan Op Patuh di Ibu Pejabat Polis Daerah (IPD) Shah Alam hari ini.

Dalam perkembangan lain, Ketua Polis Daerah Kuala Langat Supt Ahmad Ridhwan Mohd Nor@Saleh berkata, sebanyak dua kilang di daerah itu dikenakan kompaun semalam, kerana tidak menyediakan alat pengimbas suhu dan nama pekerja tiada dalam senarai MITI.

Di Johor, sebanyak 77 kompaun dikeluarkan dengan nilai keseluruhan kira-kira RM770,000 atas kesalahan ketidakpatuhan SOP, melibatkan 48 kompaun dikeluarkan terhadap perbadanan atau pemilik premis, manakala 29 lagi ke atas pekerja atau pelanggan.

Ketua Polis Johor Datuk Ayob Khan Mydin Pitchay dalam kenyataan hari ini berkata, daripada jumlah itu empat premis diarah tutup serta-merta kerana melanggar SOP utama, manakala lapan kompaun dikeluarkan atas kesalahan melebihi kapasiti datang bekerja 60 peratus, dan salah guna surat kebenaran beroperasi daripada MITI.

Ayob Khan berkata kesemua kompaun yang dikeluarkan hasil 22 operasi yang dijalankan ke atas 120 premis iaitu 100 kilang, 14 premis perniagaan, tiga pasar raya dan tiga terminal bas membabitkan 503 pegawai dan anggota daripada pelbagai agensi kerajaan.

Di Pahang, Ketua Polis Daerah Bentong Supt Zaiham Mohd Kahar menerusi kenyataan hari ini berkata, sembilan pekerja kilang warga tempatan berusia antara 20 hingga 55 tahun dikompaun RM1,500 setiap seorang, kerana gagal mengimbas aplikasi kod QR MySejahtera semasa hadir bekerja.

Selain itu, 10 warga asing dari Bangladesh, Pakistan dan China, berusia antara 20 hingga 40 tahun ditahan kerana gagal mengimbas kod QR MySejahtera, dan pelbagai kesalahan berkaitan Imigresen.

Katanya, dua kilang masing-masing dikenakan kompaun RM10,000, selepas didapati beroperasi dengan kapasiti pekerja melebihi 60 peratus pada pemeriksaan Op Patuh di sekitar daerah Bentong, semalam.

Di Pulau Pinang, sebanyak 24 kompaun dikeluarkan dalam operasi semalam, melibatkan pemeriksaan di 309 premis perniagaan dan 136 kilang sekitar negeri itu.

Ibu Pejabat Polis Kontinjen negeri dalam kenyataan memaklumkan daripada jumlah itu, sebanyak dua premis dan sebuah kilang diarah tutup kerana gagal mematuhi SOP.


85 mangsa banjir di tiga negeri dipindahkan malam tadi

Seramai 85 mangsa banjir daripada kira-kira 25 keluarga di tiga negeri – Sabah, Selangor dan Perak – dipindahkan ke pusat pemindahan sementara (PPS) setelah kawasan kediaman mereka dinaik air, malam tadi.

Agensi Pengurusan Bencana Negara (NADMA) dalam kenyataan jam 12 tengah malam tadi (14 Februari 2023) berkata 33 mangsa daripada lapan keluarga di Penampang, Sabah dipindahkan ke satu PPS.

Sementara di daerah Hulu Langat, Selangir, seramai 15 mangsa daripada lima keluarga dipindahkan ke sebuah PPS yang baharu dibuka.

Sementara itu 39 mangsa daripada 14 keluarga di daerah Tapah dan Batang Padang di Perak dipindahkan ke dua PPS.

Sementara itu, Jabatan Bomba dan Penyelamat Malaysia (JBPM) Perak dalam kenyataan malam tadi memaklumkan 12 keluarga dipindahkan ke PPS di Sekolah Menengah Kebangsaan (SMK) Chenderiang selepas kediaman mereka dinaiki air di Kampung Pasir, Temoh, Tapah, malam tadi.

Jurucakapnya berkata, pihak bomba menerima maklumat berhubung kejadian banjir terbabit kira-kira jam 7.32 malam.

“Sebanyak 27 rumah dimasuki air kira-kira satu meter dan seramai 37 mangsa banjir yang membabitkan 12 keluarga terpaksa dipindahkan ke PPS di SMK Chenderiang,” katanya.

Pihak bomba menggunakan bot dan kenderaan pacuan empat roda untuk menyelamat dan memindahkan mangsa banjir di kawasan kampung terbabit.


Covid-19: Tujuh negeri sifar kes kematian, 19 pesakit meninggal

Tujuh negeri dan Wilayah Persekutuan tidak merekodkan kes kematian baharu akibat komplikasi Covid-19 semalam, lapor Kementerian Kesihatan (KKM) menerusi laman sesawang Covidnow hari ini.

Ianya melibatkan Pahang, Perak, Perlis, Pulau Pinang, Sarawak, Labuan dan Putrajaya.

Bagaimanapun, dalam tempoh 24 jam semalam 19 kematian direkodkan di negeri-negeri lain, termasuk empat daripadanya meninggal dunia sebelum sempat diberi rawatan di hospital atau dikategorikan sebagai kes ‘brought in death’ (BID).

Angka itu menjadikan kumulatif kematian sebanyak 31,532 kes, termasuk 6,362 kes BID, menurut data Covidnow yang dikemas kini sehingga jam 6 pagi tadi.

Daripada jumlah itu, Selangor mencatat lima kematian, menjadikan keseluruhannya sejak awal 2020 hingga semalam sebanyak 9,963 kes, termasuk 2,111 kes BID.

Sehingga semalam, negeri itu mencatat 788,150 kumulatif kes positif, termasuk 2,029 kes import, dengan 768,017 pesakit telah sembuh dan 10,170 kes masih aktif.

Daripada jumlah kes aktif itu, 8,898 pesakit menjalani kuarantin di rumah; 456 ditempatkan di PKRC; 765 dimasukkan ke hospital; dan 51 pesakit dirawat di unit rawatan rapi (ICU), dengan 25 daripadanya memerlukan alat bantuan pernafasan.

Sebanyak 66 daripada 1,306 kluster yang dikesan di negeri itu masih aktif dengan 39 daripadanya melibatkan kluster berkaitan tempat kerja.

Bagi negeri-negeri lain, Terengganu merekodkan empat kematian menjadikan 715 pesakit meninggal dunia di negeri itu, diikuti tiga kes di Johor (kumulatif 3,864 kes); dua di Sabah (2,785); dan masing-masing satu di Kedah (2,161); Kelantan (1,247); Melaka (955); Negeri Sembilan (1,321); serta Kuala Lumpur (2,681).

Dalam tempoh seminggu lalu, 27.8 peratus daripada jumlah kematian melibatkan pesakit berusia antara 70 dan 79 tahun; 25 peratus (60-69 tahun); 21.7 peratus (80 tahun ke atas); 12.2 peratus (50-59 tahun); 7.2 peratus (40-49 tahun); 4.4 peratus (30-39 tahun); 1.1 peratus (18-29 tahun); dan 0.6 peratus (0- 4 tahun). Tiada kes kematian bagi individu berusia lima tahun hingga 17 tahun.

Sehingga semalam, negara mencatat 2,764,354 kumulatif kes positif, termasuk 8,980 kes import, dengan 2,692,216 pesakit kini telah sembuh, dan 40,606 kes lagi masih aktif.

Daripada jumlah kes aktif itu, seramai 33,393 pesakit menjalani kuarantin di rumah; 3,460 ditempatkan di PKRC; 3,469 dimasukkan ke hospital; dan 284 pesakit dirawat di ICU dengan 156 daripadanya memerlukan alat bantuan pernafasan.


ASNB umum agihan pendapatan 2.74 sen seunit bagi ASN Imbang 1

Amanah Saham Nasional Bhd (ASNB) hari ini mengumumkan pengagihan pendapatan 2.74 sen seunit bagi ASN Imbang (Mixed Asset Balanced) 1 (ASN Imbang 1) untuk tahun kewangan berakhir 30 November 2021.

Ia melibatkan pembayaran pengagihan pendapatan berjumlah RM27.46 juta bagi unit amanah harga berubah itu, lapor Bernama.

Permodalan Nasional Bhd (PNB) menjelaskan pengagihan, yang diumumkan syarikat pengurusan unit amanah milik penuhnya itu, adalah bersamaan hasil dividen sebanyak 2.85 peratus berdasarkan Nilai Aset Bersih (NAB) terkini dana.

“Jumlah pengagihan pendapatan yang diisytiharkan adalah bersamaan 2.74 sen seunit yang memberi manfaat kepada 44,752 pemegang unitnya dengan pelaburan berjumlah 1.00 bilion unit,” menurutnya dalam kenyataan.

Setakat 26 November 2021, ASN Imbang 1 mencatatkan jumlah pulangan sebanyak 6.92 peratus, mengatasi penanda aras 50 peratus Indeks 100 Teratas FTSE Bursa Malaysia (FBM 100) dan 50 peratus deposi tetap 12 bulan Maybank sebanyak 7.13 peratus, tambahnya.

Menurut PNB, pengagihan yang diisytiharkan akan dilaburkan semula secara automatik ke dalam akaun pemegang unit pada 1 Disember 2021.

Dalam tempoh yang sama, ASN Imbang 1 mencatatkan pendapatan bersih direalisasikan sebanyak RM31.20 juta, sebahagiannya didorong oleh strategi kepelbagaian pelaburan ke pasaran antarabangsa, jelasnya.

“Sehingga kini, dana ini memperuntukkan sekitar 21 peratus daripada asetnya dalam ekuiti global yang menyumbang 61 peratus kepada pendapatan kasar.

“PNB akan meneruskan momentum usaha mempelbagaikan portfolionya agar institusi ini dapat memberikan pulangan yang mampan kepada para pemegang unit,” tambahnya.

Urus niaga di semua cawangan dan ejen ASNB untuk ASN Imbang 1 telah ditangguhkan buat sementara waktu dari 26 hingga 30 November 2021 bagi memudahkan pengiraan pengagihan pendapatan.

Pemegang unit boleh menyemak dan mengemas kini akaun mereka di portal myASNB (www.myasnb.com.my), melalui aplikasi mudah alih myASNB, atau di mana-mana cawangan dan ejen ASNB di seluruh negara apabila urus niaga beroperasi semula pada 1 Disember 2021.


Gempa bumi 6.4 magnitud gegar Jawa Barat petang tadi

Gempa bumi berukuran 6.4 magnitud pada kedalaman 118 km (73 batu) menggegarkan kawasan Jawa Barat di Indonesia hari ini (3 Disember 2022), menyebabkan orang ramai menyelamatkan diri keluar dari bangunan, lapor Agensi Meteorologi, Klimatologi dan Geofizik (BMKG) Indonesia.

Gempa pada jam 4.49 petang tadi yang turut dirasai di Jakarta – 280 kilometer dari pusat gempa – tidak mendatangkan potensi tsunami, kata BMKG.

Tiada laporan segera mengenai kerosakan atau kemalangan jiwa dan pihak berkuasa berkata mereka sedang membuat semakan, terutamanya di Garut, bandar paling hampir dengan pusat gempa.

Beberapa penduduk di Jawa Barat berkata di media sosial mereka merasakan gempa bumi itu sangat kuat.

Seorang saksi Reuters di Bandung, ibu kota wilayah Jawa Barat, berkata tetamu sebuah hotel berlari keluar dari bangunan itu tetapi telah kembali semula.

Ketua BMKG Dwikorita Karnawati berkata, tiada gegaran susulan direkodkan setakat ini, namun memberi amaran kepada orang ramai supaya berjaga-jaga.

“Adalah yang terbaik untuk kekal berhati-hati buat masa ini,” katanya kepada saluran berita tempatan KompasTV.

Bulan lalu gempa bumi cetek berukuran 5.6 magnitud melanda Cianjur, Jawa Barat, mengorbankan lebih 300 orang. — Reuters


Penerima 2 dos vaksin mungkin dibenar ke luar negara

Individu yang telah melengkapkan dua dos suntikan vaksin Covid-19 mungkin dibenar merentas negeri atau boleh ke luar negara, kata Perdana Menteri, Tan Sri Muhyiddin Yassin.

Beliau berkata, keputusan mengenai perkara itu bagaimanapun akan dibuat pada mesyuarat Majlis Keselamatan Negara (MKN).

Katanya, kerajaan juga telah memulakan rundingan dan perbincangan dengan beberapa negara lain bagi membolehkan rakyat Malaysia yang telah menerima dua dos vaksin itu untuk ke negara berkenaan.

“Saya akan bincang dalam mesyuarat MKN. Kita akan membincangkan bahawa siapa yang sudah mendapat dua suntikan vaksin mereka akan boleh rentas negeri dan ke mana-mana dengan tidak dihalang oleh pihak berkuasa.

“Ini menggalakkan orang ramai. Bukan sahaja dalam negara, kita sudah memulakan rundingan dengan beberapa negara untuk membolehkan warga kita yang sudah disuntik dua kali dan akan ada satu sijil supaya mereka boleh bergerak,” katanya, hari ini.

Sebelum ini, Menteri Kesihatan, Datuk Seri Adham Baba memaklumkan sebanyak 215,395 individu dalam kumpulan fasa pertama Program Imunisasi Covid-19 Kebangsaan telah melengkapkan dua dos suntikan vaksin mereka.


RM8 bilion dibayar dalam pertikaian melibatkan 1MDB: MOF

Persetujuan bayaran sebanyak RM8.06 bilion (AS$1.8 bilion) yang dibuat dengan syarikat Pelaburan Petroleum Antarabangsa (IPIC) dan Aabar Investments PJS (Aabar PJS) yang berpangkalan di Abu Dhabi, Emiriah Arab Bersatu (UAE) menyelesaikan pertikaian melibatkan 1Malaysia Development Berhad (1MDB).

Bayaran RM8.06 bilion itu dibuat kepada Kementerian Kewangan (Diperbadankan) dan 1MDB selepas prosiding undang-undang di London.

Hal tersebut sekali gus menamatkan pertikaian kedua-dua pihak di mahkamah berhubung skandal 1MDB.

“Kementerian Kewangan (Diperbadankan) dan 1MDB telah mencapai penyelesaian berhubung pertikaian dengan IPIC dan Aabar PJS berhubung prosiding undang-undang di Mahkamah Timbang Tara Antarabangsa London dan Mahkamah Tinggi London.

“Dalam hal ini, IPIC dan Aabar PJS telah bersetuju untuk membayar AS$1.8 bilion kepada Kementerian Kewangan (Diperbadankan) dan 1MDB.

“Malaysia dan Abu Dhabi berharap untuk terus bekerjasama demi kemakmuran dan manfaat ekonomi kedua-dua negara pada masa hadapan.,” kata Kementerian Kewangan dalam satu kenyataan.

Pada 5 November 2021, Malaysia telah diberi kebenaran oleh mahkamah London untuk meneruskan tindakan terhadap IPIC dan Aabar PJS yang didakwa bersubahat dengan penipuan 1MDB.

Kerajaan Malaysia mencabar penyelesaian antara kedua-dua pihak pada 2017, dengan alasan IPIC adalah milik kerajaan Abu Dhabi dan Aabar PJS menyedari dakwaan penipuan terhadap bekas Perdana Menteri, Datuk Seri Najib Razak ketika perjanjian dimeterai.


Kerugian ditanggung jemaah umrah akan dibayar kerajaan 50-60 peratus

Kerajaan akan membayar 50 hingga 60 peratus kerugian yang dialami oleh jemaah umrah sepanjang penangguhan sementara ibadah tersebut selama sebulan bermula 8 Jan lepas.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata Lembaga Tabung Haji (TH) dan Kementerian Pelancongan, Seni dan Budaya Malaysia (MOTAC) telah melakukan tapisan senarai jemaah yang menanggung kerugian, menurut laporan Bernama.

Katanya, bagaimanapun proses berkenaan masih dalam penelitian di peringkat akhir dan ia dijangka dapat diselesaikan pada pertengahan bulan ini.

“Kami mengetahui, kumpulan jemaah yang terkandas baru-baru ini untuk mengerjakan umrah mengalami kerugian tertentu yang melibatkan perbelanjaan seperti penginapan dan tempahan lain. Oleh itu, kerajaan akan menanggung sebahagian daripada perkara tersebut.

“Proses ini masih dalam penelitian akhir, barangkali pertengahan bulan ini mengikut apa yang disebutkan oleh TH dengan kerjasama MOTAC dan kumpulan persatuan umrah akan memurnikan (membuat tapisan) senarai jemaah yang benar-benar menanggung kerugian,” katanya.

Beliau terdahulu menghadiri Majlis Santuni Nelayan Dewan Undangan Negeri (DUN) Kijang di Kompleks Lembaga Kemajuan Ikan Malaysia (LKIM) di Kota Bharu.

Mengulas lanjut, Ahmad Marzuk yang juga Ahli Parlimen Pengkalan Chepa berkata pembayaran berkenaan akan dibuat secara terus oleh TH kepada jemaah yang berkenaan.

Katanya, jemaah perlu ke mana-mana cawangan TH yang terdekat dengan membawa dokumen berkaitan termasuk kad pengenalan diri, visa dan juga butiran terperinci mengenai umrah.

“Kalau mereka ada akaun TH lagi senang memandangkan pembayaran akan dimasukkan secara terus ke akaun jemaah. TH akan agihkan peruntukan yang disediakan kerajaan, melalui Kementerian Kewangan,” katanya.

Beliau turut mengingatkan kepada bakal jemaah yang akan menunaikan umrah pada Selasa ini (8 Feb) agar menitikberatkan prosedur operasi standard (SOP) termasuk kekal memakai pelitup muka dan sebagainya.

“Seperti kita lihat, sehari dua ini berlaku peningkatan kes harian Covid-19 susulan penularan varian Omicron. Jadi saya harap supaya jemaah kekal patuh SOP memandangkan kita mahu memastikan mereka pulang dari umrah nanti agar tidak menyumbangkan kepada peningkatan kes yang mendadak,” katanya.


Agong titah 30 MP BN menghadap esok

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan semua 30 ahli Parlimen daripada Barisan Nasional (BN) menghadap baginda jam 10.30 pagi esok (23 November 2022) di Istana Negara.

Sesi menghadap ahli Parlimen BN itu menyusul pertemuan baginda dengan Tan Sri Muhyiddin Yassin yang mewakili Perikatan Nasional (PN), dan Datuk Seri Anwar Ibrahim (Pakatan Harapan), hari ini, dalam menentukan bakal Perdana Menteri kesepuluh.

Dalam kenyataan dikeluarkan Datuk Pengelola Bijaya Diraja Istana Negara Datuk Seri Ahmad Fadil Shamsuddin petang ini, berkata tindakan itu bagi membuat keputusan melantik Perdana Menteri yang menerima sokongan majoriti ahli Dewan Rakyat.

“Adalah dimaklumkan bahawa lanjutan daripada sesi menghadap ketua-ketua gabungan Pakatan Harapan dan Perikatan Nasional pada jam 4.30 petang ini di Istana Negara, proses seterusnya ialah sesi menghadap 30 ahli Dewan Rakyat daripada Barisan Nasional.

“Sesi menghadap secara individu ini dijadualkan berlangsung pada jam 10.30 pagi esok (23 November 2022) di Istana Negara.

“Proses ini adalah bertujuan supaya KDYMM Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah dapat membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

“Seri Paduka Baginda menyeru dan menasihati seluruh rakyat agar bersabar dan bertenang sehingga proses pembentukan kerajaan baharu dan pelantikan bakal Perdana Menteri Malaysia ke-10 selesai,” katanya dalam kenyataan itu.


Sepuluh kematian semalam, kes aktif melonjak lebih 100 ribu

Kematian akibat komplikasi Covid-19 kekal rendah apabila semalam, hanya 10 kes dicatat di lapan negeri, termasuk satu kematian di luar hospital atau kes BID, tatkala jumlah kes aktif kini melonjak melebihi 100,000.

Jumlah itu menjadikan keseluruhannya sejak awal 2020 lalu, 32,075 pesakit meninggal dunia, termasuk 6,474 kes BID, lapor Kementerian Kesihatan (KKM), hari ini.

Statistik laman sesawang Covidnow menunjukkan Perak dan Selangor masing-masing mencatat dua kes kematian, diikuti masing-masing satu di Johor, Kedah, Kelantan, Melaka, Negeri Sembilan dan Pulau Pinang.

Jumlah terkumpul kematian di Selangor sejak awal 2020 lalu kini mencecah 10,072, manakala bagi Perak pula seramai 1,454 kes.

Sehingga semalam, Selangor menjadi negeri tertinggi merekodkan jumlah kumulatif kes positif iaitu sebanyak 839,789 kes, dengan 804,113 daripada pesakit telah sembuh dan 25,604 kes masih aktif.

Daripada jumlah kes aktif itu seramai 24,218 pesakit menjalani kuarantin di rumah, 402 ditempatkan di PKRC, 968 dimasukkan ke hospital; dan 16 dirawat di unit rawatan rapi (ICU), 10 daripadanya yang memerlukan alat bantuan pernafasan.

Sementara, Perak merekodkan kumulatif positif sebanyak 136,095 kes, dengan 131,899 pesakit telah sembuh dan 2,742 kes masih aktif.

Kes aktif itu termasuk 2,275 yang menjalani kuarantin di rumah; 88 ditempatkan di PKRC; 372 dimasukkan ke hospital; dan tujuh dirawat di ICU, dengan lima memerlukan alat bantuan pernafasan.

Sementara itu sehingga semalam, negara mencatat 2,975,422 kumulatif kes positif dengan 2,835,464 pesakit telah sembuh, dan 107,883 kes masih aktif, melonjak 13,368 kes berbanding kelmarin sebanyak 94,515 kes.

Daripada jumlah kes aktif itu, 96,655 pesakit menjalani kuarantin di rumah; 5,751 ditempatkan di PKRC; 5,319 dimasukkan ke hospital; dan 158 dirawat di ICU, dengan 78 memerlukan alat bantuan pernafasan.


Anak jangka penyokong Najib protes PRN ini

Penyokong Datuk Seri Najib Razak dijangka melancarkan protes pada pilihan raya negeri (PRN) bulan depan kerana kecewa selepas tiada sebarang keadilan dilaksanakan kerajaan campuran terhadap bekas perdana menteri itu.

Anak Najib, Datuk Mohd Nazifuddin menjangkakan bakal ada sebilangan penyokong bapanya itu tidak keluar mengundi atau mengundi pihak lawan pada PRN di enam negeri tersebut.

“Saya perhatikan dari media sosial dan juga pendapat kawan-kawan, memang ramai yang semakin kecewa sebab tidak kelihatan ada apa-apa hasil nyata terhadap memulangkan keadilan kepada Najib sejak kerajaan perpaduan terbentuk lapan bulan lalu.

“Ia sama ada dari segi pengampunan Najib atau pun digugurkan beberapa daripada baki lapan kes mengarut. Malah kes audit 1 Malaysia Development Berhad (1MDB) yang Najib menang tanpa diarah bela diri pun kerajaan sedang merayu,” katanya, lapor MalaysiaGazette.

Nazifuddin yang juga Ketua UMNO Bahagian Langkawi turut senada dengan adiknya, Nooryana Najwa yang melihat semakin sukar untuk menyakinkan penyokong bapanya itu.

“Ramai juga faham bahawa sokongan umum dan sokongan akar umbi terhadap DSN (Najib) adalah besar dan mungkin melebihi sokongan parti.

“Jadi jika ada sebilangan penyokong DSN yang tidak keluar mengundi atau pun undi pihak lawan maka ia ada kesan yang mungkin signifikan dari segi sokongan orang Melayu kepada UMNO dan BN,” katanya.

Sebelum ini Nooryana dilaporkan mengakui ramai penyokong Najib seolah-olah sudah hilang sabar malah mereka juga tidak mudah dipujuk lagi.

Situasi itu berlaku apabila Najib terus dibebani dengan kes-kes dan pertikaian baharu termasuk kes cukai Lembaga Hasil Dalam Negeri, dana RM114 juta yang sudah diakui dimiliki UMNO dan kes sivil 1MDB.


Dua lelaki nekad tembak warga Israel di jalan raya utama

Dua lelaki bersenjata menembak mati dua rakyat Israel dan mencederakan beberapa yang lain dalam kejadian pada malam Ahad (27 Mac 2022), kata pegawai keselamatan rejim Israel.

Media Israel melaporkan kejadian berlaku kira-kira jam 8.40 malam di Hadera, sebuah bandar kira-kira 50 kilometer di utara Tel Aviv.

“Mereka adalah warga Arab Israel yang dipercayai simpatisan ISIS. Kedua-dua penyerang ditembak mati,” kata pegawai rejim, sambil memaklumkan beberapa lagi individu turut cedera.

Serangan itu berlaku lima hari selepas seorang lelaki Arab dari selatan Israel membunuh sekurang-kurangnya empat warga Israel dalam kejadian tikaman dan rempuhan kereta di bandar Beersheba, sebelum dia maut ditembak oleh anggota polis.

Rakaman kamera pengawasan yang disiarkan di stesen televisyen Israel menunjukkan dua lelaki melepaskan tembakan dengan raifal dan pistol di jalan utama di Hadera, menimbulkan kebimbangan di Israel tentang gelombang serangan sedemikian.

Dua orang ditembak mati oleh penyerang, kata polis dan perkhidmatan kecemasan. Polis berkata, dua lelaki bersenjata itu ditembak mati oleh anggota polis yang sedang makan di restoran berhampiran.

“Nasib baik, pegawai kami berjaya menembak mati penyerang dan menghalang serangan pengganas yang lebih besar,” kata jurucakap polis rejim Israel Eli Levy.

Pegawai keselamatan Israel telah memberi amaran kemungkinan peningkatan serangan ke atas warga Israel menjelang Ramadan ini. – Agensi


New Zealand pertingkat vaksinasi, persediaan hidup dengan Covid-19

Kerajaan New Zealand berusaha meningkatkan kadar vaksinasi di negara itu untuk kembali menjalani kehidupan seperti sedia kala dengan strategi untuk hidup bersama Covid-19.

Semalam, hampir 2.5 peratus dari rakyat New Zealand sudah divaksin dengan hampir 124,699 dos suntikan sudah diberikan kepada negara yang memiliki populasi lebih dari 4.9 juta itu.

Perdana Menteri, Jacinda Ardern menyeru seluruh rakyatnya untuk mendapatkan suntikan vaksin dengan kadar segera.

Sebelum ini, New Zealand diisytiharkan bebas virus Covid-19, namun pada pertengahan Ogos lalu, varian Delta mula menular ke negara itu.

Kini, kerajaan New Zealand berharap untuk meneruskan kehidupan seperti biasa dengan strategi hidup bersama virus tersebut, di samping usaha untuk meningkatkan pemberian kadar vaksinasi Covid-19 kepada seluruh penduduknya.

Semalam, lebih 41 kes baharu dilaporkan dan 40 daripadanya direkodkan di bandar terbesar di New Zealand, iaitu Auckland.

Sejak pertengahan Ogos lalu, Auckland dikenakan perintah sekatan dan penutupan bagi mencegah penularan varian Delta yang semakin merebak ke seluruh negara itu.

Pada Jumaat lalu, lebih 62 peratus dari populasi di New Zealand sudah lengkap divaksin dua dos dan 83 peratus sudah menerima sekurang-kurangnya satu dos suntikan. – Agensi


Deklarasi Gabungan Pondok Se-Malaysia ajak tolak PH, perasuah

Gabungan Pondok Se-Malaysia hari ini (18 November 2022) mengeluarkan deklarasi mengingatkan pengundi supaya menolak Pakatan Harapan (PH) dan calon parti politik yang bertanding dalam Pilihan Raya Umum Ke-15 (PRU-15).

Esok (Sabtu, 19 November 2022) lebih 21.17 juta rakyat Malaysia yang layak mengundi akan memilih parti yang akan mentadbir negara dalam tempoh lima tahun akan datang.

Dalam satu kenyataan hari ini, gabungan itu juga turut menolak calon, antaranya, yang tidak berintegriti, mendukung fahaman komunisma, liberalisme, pluralisme dan ekstremisme, serta bertentangan dengan pegangan Ahli Sunnah Wal Jamaah.

“Tidak menjadikan Pakatan Harapan sebagai pilihan untuk membentuk kerajaan. Komponen PH jelas masih dibayangi ideologi serta calon-calon yang tidak jelas kesediaan mereka mendukung Syariah Islam agama negara serta Perlembagaan,” kata gabungan itu.

Menurutnya PRU-15 merupakan detik penting bagi menyediakan kepimpinan yang mampu mengemudi rakyat dan negara menghadapi segala cabaran menuju kesejahteraan hidup beragama, bermasyarakat dan bernegara.

Kata gabungan itu, keamanan dan kemakmuran negara adalah hal utama yang dituntut dalam Syariat Islam dan bahawa Islam aliran Ahlu Sunnah wal Jamaah terbukti berjaya menjaga keharmonian amalan beragama di Alam Melayu selama ratusan tahun.

“Amanah utama kepimpinan negara adalah menjaga setiap masa kesejahteraan rakyat dan negara berasaskan dasar dan nilai Islam sebagai Agama Persekutuan.

“Perlembagaan Persekutuan adalah landasan bagi pemerintahan negara yang mesti dipatuhi bagi memastikan keadilan dan kesejahteraan terlaksana di negara ini.

“Negara sedang menghadapi krisis ekonomi yang semakin mencabar, cuaca yang tidak menentu, ancaman anasir luar yang menggugat jati diri bangsa dan kuasa politik yang belum stabil.

“Akhirnya kami menyeru semua pemilih dari segenap lapisan masyarakat, terutamanya golongan muda yang merupakan pengundi sulung agar menimbangkan dengan cermat dan berhati-hati amanah memilih dalam PRU-15 ini serta kesannya kepada diri, keluarga, masyarakat, generasi dan negara.

“Semoga pertimbangan yang sewajarnya daripada semua akan menjadi khidmat bakti bermakna buat agama, bangsa dan tanah air tercinta,” kata gabungan itu.


Lebih baik kamu diam, Puad bidas Kit Siang suka Najib dipenjara

Perang mulut antara UMNO dengan DAP tidak terhenti, terbaharu Datuk Mohd Puad Zarkashi pula membidas Lim Kit Siang kerana mempersoalkan usaha untuk membebaskan Datuk Seri Najib Razak daripada penjara.

Puad yang juga Ahli Majlis Tertinggi (MT) UMNO berkata lebih baik Kit Siang diam daripada mengeluarkan sebarang kenyataan yang akan akan mengeruhkan keadaan.

Puad juga mendakwa Kit Siang sebenarnya bimbang jika Najib dibebaskan UMNO akan menjadi lebih kuat dan pastinya DAP tidak senang jika ia berlaku.

“Semalam Lim Kit Siang ubah cerita. Dia yakin Najib tidak mampu kembalikan kegemilangan Umno. Sehari sebelum itu dia dakwa kerajaan perpaduan akan runtuh jika Najib diampunkan.

“Sebenarnya dia suka Najib dipenjarakan. Dia eksploit isu kleptokrasi tetapi membisu kes rasuah banglo anaknya.

“Dia gembira anaknya lepas kerana Tommy Thomas buang kes,” kata Puad merujuk kes rasuah membabitkan Lim Guan Eng yang digugurkan pada 2018.

Kit Siang terdahulu mengulas isu pengampunan diraja untuk Najib dan tidak bersetuju sekiranya kerajaan campuran membebaskan bekas Presiden UMNO itu.

Mengulas lanjut, Puad berkata, Kit Siang adalah seorang yang hipokrit apabila membisu mengenai kes mahkamah membabitkan anaknya.

“Kerajaan perpaduan lebih mantap jika Lim Kit Siang tutup mulut dan bersara sepenuhnya.

“Dia pembawa aliran lama DAP yang tidak disukai orang Melayu. Biar Anthony Loke buat kerja,” katanya.


Jerman benar masjid laung azan guna pembesar suara

Lebih 35 buah masjid di Cologne dan masjid terbesar di Jerman sudah diberi kebenaran untuk melaungkan azan menggunakan pembesar suara ketika solat Jumaat.

Daily Mail melaporkan, kelulusan itu dibuat selepas satu persetujuan diperoleh antara majlis perbandaran Cologne dan komuniti Islam untuk melonggarkan sekatan.

Datuk Bandar Cologne, Henriette Reker memaklumkan dib awah inisiatif dalam tempoh dua tahun, semua masjid di Cologne dibenarkan menyiarkan laungan azan sehingga lima minit pada solat Jumaat antara tengah hari hingga jam tiga petang.

Jelasnya, kebenaran itu turut melibatkan Masjid Pusat Cologne yang dibuka pada 2018 selepas menjadi titik tolak sentimen anti-Islam dari parti haluan kanan berikutan kemasukan para pencari suaka sejak 2015 dan 2016.

“Kebanyakkan penduduk Cologne beragama Islam, pada pendapat saya, ini adalah tanda hormat membenarkan laungan azan.

“Ini menunjukkan kepelbagaian dihargai dan dihayati di Cologne,” katanya menerusi ciapan di laman Twitter.

Inisiatif bagi tempoh dua tahun itu akan membenarkan laungan azan ketika solat Jumaat.

Selain itu, majlis perbandaran di kawasan itu memaklumkan bagi masjid yang berhasrat menyiarkan laungan azan perlu mematuhi had ketinggian pembesar suara dan harus memberitahu kepada kejiranan terlebih dahulu.

Sehingga kini, lebih 4.5 juta penduduk Islam di Jerman dan Cologne iaitu bukan bandar pertama di negara itu yang meluluskan masjid untuk menyiarkan laungan azan.

Dimaklumkan, semua masjid di Gelsenkirchen dan Duren sudah dibenarkan menyiarkan laungan azan sejak tahun 1990-an. – Agensi


3,418 kes baharu hari ini

Sebanyak 3,418 jangkitan baharu Covid-19 dilaporkan dalam tempoh 24 jam lalu, naik semula berbanding angka yang dicatatkan semalam sebanyak 2,881 kes.

Pada Jumaat, negara merekodkan sebanyak 3,788 kes positif.

Ketua Pengarah Kesihatan, Tan Sri Dr Noor Hisham Abdullah berkata, data hari ini menunjukkan Selangor mencatat kes tertinggi iaitu sebanyak 1,200 kes; diikuti Sarawak (587) dan Kelantan (400).

Negeri-negeri lain yang mencatatkan kes Covid-19 ialah Sabah (115); Johor (213); Wilayah Persekutuan Kuala Lumpur (198); Pulau Pinang (145); Negeri Sembilan (73); Perak (77); Kedah (101); Melaka (61); Pahang (45); Terengganu (184); WP Labuan (7); WP Putrajaya(8); dan Perlis (4)


Selangor benar 2,000 jemaah solat Jumaat di Masjid Negeri

Selangor membenarkan hingga 2,000 jemaah untuk bersolat Jumaat di Masjid Sultan Salahuddin Abdul Aziz Shah (Masjid Negeri) termasuk pentadbir dalam tempoh Pelan Pemulihan Negara (PPN) Fasa 3 berkuat kuasa hari ini.

Perkara itu dikongsikan Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal, Mohd Zawawi Ahmad Mughni di Facebook hari ini.

Mohd Zawawi berkata, pertambahan jemaah dibuat hanya untuk solat Jumaat manakala bagi solat lima waktu, ia sama seperti yang dimaklumkan pada September lalu.

Selain masjid negeri, Masjid Tengku Ampuan Jemaah, Bukit Jelutong dan Masjid Raja Fi Sabilillah Cyberjaya masing-masing membenarkan 700 jemaah manakala Masjid Diraja Sultan Suleiman, Klang serta Masjid Daerah dibenarkan sehingga 600 jemaah.

Seramai 500 jemaah dibenarkan di Masjid Institusi; 400 di Masjid Pengurusan; 350 di Masjid Kariah serta 250 di surau kebenaran solat Jumaat.

Menurut perkongsian itu, mana-mana pegawai masjid, surau kebenaran solat Jumaat serta pentadbir musolla yang belum mengambil suntikan vaksin tidak dibenarkan untuk mengendalikan pelaksanaan solat Jumaat serta solat lima waktu.

Pegawai serta pentadbir yang belum mengambil vaksin lengkap juga tidak dibenarkan mengendalikan aktiviti pengimarahan yang lain yang mana sekiranya terdapat dalam kalangan mereka yang masih enggan untuk mengambil suntikan vaksin hendaklah dilaporkan kepada Pejabat Agama Islam Daerah (PAID).

Terdahulu, pada September lalu, Selangor membenarkan sehingga 1,000 jemaah bersolat Jumaat di Masjid Negeri manakala 500 jemaah bagi masjid lain dalam tempoh PPN Fasa 2.


RM5 bilion pelaburan komited diterima kedah suku pertama tahun ini: Sanusi

Kedah telah menerima pelaburan komited berjumlah RM5 bilion bagi suku pertama tahun ini, kata Menteri Besar Datuk Seri Muhammad Sanusi Md Nor.

Beliau berkata, melalui keyakinan komuniti industri, negeri ini turut mencatatkan jumlah pelaburan melebihi sasaran RM10 bilion setahun untuk dua tahun sebelumnya berturut-turut, menurut laporan Bernama.

“Hasil pelaburan puluhan bilion ringgit ini bakal menjana 19,568 peluang pekerjaan kepada seluruh rakyat dan menjanjikan peningkatan hasil tambahan kepada kerajaan,” katanya.

Beliau berkata demikian dalam sembah ucapan tahniah mewakili kerajaan negeri dan rakyat Kedah sempena Sambutan Ulang Tahun Hari Keputeraan Sultan Kedah Al Aminul Karim Sultan Sallehuddin Sultan Badlishah ke-81 di Istana Anak Bukit hari ini.

Menurut Muhammad Sanusi, momentum pelaburan yang berkembang pesat ini akan diteruskan melalui pelaksanaan projek berimpak tinggi seperti pembangunan Zon Ekonomi Sempadan Khas (SBEZ) Delapan, Kedah Rubber City (KRC), pembangunan Kedah Aerotropolis, Taman Sains dan Teknologi Kedah (KSTP) dan pusat bekalan gas dan loji janakuasa Pulau Bunting di Yan.

Sementara itu, beliau berkata Kedah juga telah mencapai prestasi ekonomi yang memberangsangkan dengan merekodkan pertumbuhan keluaran dalam negeri kasar (KDNK) sebanyak 3.2 peratus pada 2021.

Katanya pertumbuhan KDNK Kedah bagi 2022 pula dijangka terus kukuh, seiring dengan KDNK nasional yang telah mencatatkan lonjakan pertumbuhan sebanyak 8.7 peratus.

Muhammad Sanusi berkata kerajaan negeri juga telah berusaha mempelbagaikan sumber hasil dengan meneroka sumber alam negeri ini yang kaya dengan khazanah bahan mineral.

Jelasnya, penemuan bahan mineral baharu iaitu nadir bumi di negeri ini yang dianggarkan bernilai berbilion ringgit, dijangka dapat meningkatkan hasil pendapatan negeri melalui bayaran royalti.


Russia perhebat serangan, bom bandar di seluruh Ukraine

Tentera Russia meneruskan pengeboman mereka ke atas bandar di seluruh Ukraine, dengan serangan sengit terhadap Sumy di utara, menggunakan bom berangkai menyasarkan Mykolaiv dan serangan peluru berpandu di Odesa di selatan, kata pihak berkuasa pada Selasa.

Selepas gagal menawan ibu negara Kyiv pada awal pencerobohan bermula 24 Februari lalu, Russia beralih kepada kempen pengeboman besar-besaran bagi mengukuh dan memperluas kawalannya ke atas selatan dan timur Ukraine.

Ukraine berkata tentera Russia telah meningkatkan serangan jarak jauh, membunuh sejumlah besar orang awam. Moscow berkata serangan itu hanya menyasarkan tentera.

Presiden Ukraine Volodymyr Zelenskiy berkata Russia telah menembak lebih daripada 3,000 peluru berpandu jelajah dan puluhan ribu peluru meriam sepanjang konflik lima bulan itu.

Pada hujung minggu, Zelenskiy menggantung ketua keselamatan negara dan pendakwa raya tertinggi, dengan mengatakan mereka gagal membersihkan perisik Russia daripada Perkhidmatan Keselamatan Ukraine (SBU).

Walaupun beliau mendedahkan penembusan Russia ke atas SBU, pegawai Amerika Syarikat (AS) pada Isnin berkata Washington akan terus berkongsi risikan yang dikatakan oleh pegawai AS yang digunakan Kyiv untuk bertindak balas terhadap serangan Moscow.

Minggu ini boleh menjadi penting bagi negara-negara Eropah yang bimbang tentang kesan perang dan sekatan ke atas bekalan gas.

Russia dijangka membuka semula saluran paip gas asli utamanya ke Jerman, Nord Stream 1, dalam beberapa hari akan datang selepas penyelenggaraan tetap, tetapi warga Eropah bimbang Moscow boleh menutupnya bila-bila masa.

Pengendali saluran gas Russia, Gazprom, memberitahu pelanggan di Eropah bahawa mereka tidak dapat menjamin bekalan gas kerana keadaan “luar biasa”. – Agensi


Sudah 7 juta lebih rakyat terima vaksin setakat semalam

Sebanyak 7,039,072 jumlah dos vaksin keseluruhan sudah diberikan kepada penduduk Malaysia setakat semalam, kata Menteri Kesihatan Datuk Seri Dr Adham Baba.

Jumlah itu merangkumi 5,072,714 penerima dos pertama dan 1,966,358 individu menerima suntikan dos kedua vaksin dibawah Program Imunisasi Covid-19 Kebangsaan yang diperkenalkan kerajaan.

“Sebanyak 215,968 suntikan vaksin COVID-19 diberikan semalam,” katanya dalam hantaran Twitter beliau hari ini.

Dr Adham berkata daripada jumlah suntikan vaksin yang diberikan semalam, 148, 380 merupakan dos pertama manakala 67,588 adalah suntikan dos kedua, pelengkap vaksinasi.

Beliau berkata lima negeri yang mencatatkan penerimaan dua dos vaksin tertinggi ialah Selangor dengan 262,635, diikuti Sarawak (202,741), Johor (201,340), Perak (181,545) dan Kuala Lumpur (170,594).


Kes sembuh meningkat, kematian turun kepada 174 pesakit

Jumlah pesakit Covid-19 yang sembuh daripada jangkitan Covid-19 melonjak lagi dalam tempoh 24 jam sehingga 12 tengah hari tadi kepada 19,053 kes, berbanding 18,200 pesakit semalam.

Angka itu menjadikan keseluruhannya lebih 1.29 juta pesakit telah sembuh sepenuhnya daripada jangkitan Covid-19, berbanding kumulatif kes positif lebih 1.57 juta, sejak wabak itu mula menular di negara ini awal tahun lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu kes kematian juga turun kepada 174 pesakit, termasuk 16 membabitkan bukan warganegara Malaysia, berbanding 232 kes semalam.

Selangor merekodkan penurunan mendadak kes kematian apabila merekodkan tujuh kes berbanding 94 kes semalam.

Bagaimanapun, kes kematian di Pulau Pinang melonjak kepada 28 kes berbanding lapan yang dicatatkan semalam, manakala Johor kekal merekodkan angka kematian tertinggi sebanyak 53 kes berbanding 64 kes semalam.

Pada masa sama beliau berkata sehingga kini terdapat 260,700 kes masih aktif, manakala 1,040 pesakit masih dirawat di unit rawatan rapi (ICU) dengan 502 memerlukan bantuan alat pernafasan.

Pada masa sama, katanya Kementerian Kesihatan (KKM) juga mengesan 30 lagi kluster baharu di seluruh negara dalam tempoh itu menjadikan keseluruhannya 4,472 kluster dengan 1,439 masih aktif.

Menurutnya, sebanyak 18 daripada kluster baharu itu membabitkan tempat kerja, komuniti (10) dan dua kluster kumpulan berisiko tinggi masing-masing di Seremban, Negeri Sembilan, dan Kampar, Perak.

“Tujuh daripada kluster tempat kerja di kesan di Johor yang membabitkan 169 jangkitan; masing-masing dua di Selangor, Kedah dan Kelantan; dan masing-masing satu di Pahang, Perak, Pulau Pinang, Sarawak dan Terengganu.

“Sementara itu enam kluster komuniti dikesan di Kelantan; Pahang (dua); dan masing-masing satu di Perak dan Sarawak,” katanya dalam kenyataan hari ini.

Mengenai kadar kebolehjangkitan Dr Noor Hisham berkata, berdasarkan data terkini pada 22 Ogos 2021, nilai RT Malaysia adalah sebanyak 1.03.

Negeri yang mencatatkan nilai RT yang tertinggi adalah Sarawak (nilai RT 1.29), diikuti oleh Perlis (nilai1.24), dan Sabah (nilai RT 1.21). Semua negeri mencatatkan nilai RT melebihi 1.0 kecuali Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan.

Terdahulu beliau memaklumkan jumlah jangkitan baharu Covid-19 di seluruh negara dalam tempoh 24 jam itu turun mendadak dengan semua negeri, kecuali Perak, Perlis dan Labuan, merekodkan penurunan kes.

Beliau berkata dalam tempoh itu 17,672 jangkitan baharu, termasuk membabitkan 2,372 warga asing, direkodkan di seluruh negara menjadikan kumulatif lebih 1.57 juta kes sejak Covid menular di Malaysia awal tahun lalu.

“Daripada jumlah kes harian yang dilaporkan hari ini, sebanyak 436 kes atau 2.5 peratus adalah daripada kategori 3, 4 dan 5. Manakala sebanyak 17,236 kes (97.5 peratus) lagi adalah terdiri daripada kategori 1 dan 2.

“Secara keseluruhan, 14,337 kes atau 81.13 peratus daripada jumlah kes yang dilaporkan pada hari ini tiada atau tidak lengkap vaksinasi,” katanya.

Data kes kematian harian 23 Ogos 2021.


MKN larang Ahli Parlimen, ADUN anjur majlis rasmi sepanjang PKP penuh

Majlis Keselamatan Negara (MKN) melarang Ahli Parlimen dan Ahli Dewan Undangan Negeri (ADUN) daripada menganjurkan sebarang majlis rasmi sepanjang pelaksanaan sekatan pergerakan penuh Perintah Kawalan Pergerakan (PKP) berkuat kuasa hari ini sehingga 14 Jun.

MKN hanya membenarkan Ahli Parlimen dan ADUN boleh merentas negeri dan daerah untuk tujuan melawat kawasan masing-masing bagi memantau keperluan dan kebajikan rakyat.

Mengikut SOP itu, untuk pelaksanaan PKP kali ini, MKN tidak membenarkan sebarang pergerakan rentas sempadan negeri dan daerah (berdasarkan sempadan daerah ditetapkan Kerajaan Negeri) untuk mengelakkan penularan wabak Covid-19.

Sementara itu, Ahli Parlimen Hulu Terengganu Datuk Rosol Wahid yang juga Timbalan Menteri Perdagangan Dalam Negeri dan Hal Ehwal Pengguna berkata selaras dengan arahan itu semua majlis yang berkaitan dengan portfolionya ditangguhkan sementara.

“Kami akur dan sokong dengan arahan yang diberikan itu kerana ia dilakukan oleh kerajaan untuk memutuskan rantaian penularan penyakit ini. Bagaimanapun ini bukan penghalang untuk kami turun membantu rakyat yang terjejas PKP.

“Contohnya di Parlimen Hulu Terengganu sendiri, kami mengambil inisiatif mewujudkan Gerobok Prihatin di setiap masjid yang menyediakan pelbagai barangan makanan keperluan harian seperti gula, beras, tepung dan barangan secara percuma untuk penduduk yang memerlukan.

“Dengan cara itu, kami tidak perlu mengadakan majlis dan pada masa yang sama penduduk juga tidak perlu berkumpul untuk mendapatkan bantuan,” katanya lapor Bernama.

Sementara itu ADUN Guai, Pahang, Datuk Seri Noroazali Sulaiman berkata walaupun tanpa majlis rasmi, kebenaran yang diberikan oleh MKN itu membolehkan wakil rakyat untuk turun padang bagi membantu rakyat yang terkesan dengan PKP.

“Walaupun PKP, tetapi wakil rakyat masih perlu turun untuk menjenguk dan bertanya khabar rakyat untuk menghulurkan bantuan dan sumbangan kerana kita tahu ramai yang kehilangan punca pendapatan dan sumber mata pencarian.

“Sehubungan itu, kami berterima kasih dengan SOP yang digariskan itu kerana ia dapat mengelakkan persepsi negatif tentang pergerakan wakil rakyat sebelum ini.

“Namun kita mengharapkan MKN dapat memberi sedikit penjelasan tentang bilangan individu yang dibenarkan turut serta setiap kali wakil rakyat turun ke kawasan untuk membantu menyelesaikan masalah rakyat,” katanya yang juga Pengerusi Jawatankuasa Kerja Raya, Pengangkutan dan Kesihatan Negeri Pahang.


Mangsa banjir dua daerah di Kedah meningkat, 73 dipindahkan ke PPS

Jumlah mangsa banjir di dua daerah di Kedah – Langkawi dan Kubang Pasu – dilaporkan meningkat kepada 73 orang sehingga jam 5 petang ini (Selasa, 18 Oktober 2022), lapor Angkatan Pertahanan Awam (APM).

Di Langkawi, jumlah mangsa banjir meningkat sedikit kepada 49 orang,erbanding 43 ditempatkan yang ditempatkan di sebuah pusat pemindahan sementara (PPS) sejak malam kelmarin.

Pertambahan itu membabitkan enam sekeluarga dari Kampung Bukit Kemboja, Mukim Bohor, yang dipindahkan ke PPS Dewan Syifa, Padang Matsirat.

Pegawai Pertahanan Awam Daerah Langkawi, Kapten (PA) Ahmad Shahfikri Darus memaklumkan setakat ini, empat kampung terjejas akibat banjir di daerah ini.

“Mangsa banjir dari Kampung Atas dan Limbung Putra dalam Mukim Padang Matsirat, serta Kampung Buluh Penyumpit, Mukim Kuah, ditempatkan di PPS sejak malam kelmarin.

“Terbaharu, kita memindahkan enam sekeluarga dari Kampung Bukit Kemboja ke PPS sama,” katanya dalam satu kenyataan, petang ini.

Dalam perkembangan sama, Ahmad Shahfikri berkata, seramai 15 anggota Angkatan Pertahanan Awam Malaysia (APM) Langkawi melakukan kerja pembersihan pascabanjir di Pasar Awam Padang Matsirat, pagi tadi.

“APM Langkawi sentiasa prihatin terhadap nasib penduduk yang terkesan akibat bencana ini, malah sedaya upaya berusaha membantu mereka.

“Pusat Kawalan Operasi Daerah (PKOD) di talian 04-9611474 sentiasa beroperasi untuk menerima panggilan kecemasan berkaitan rumah dinaiki air, pokok tumbang dan tanah runtuh,” katanya.

Sementara itu, jumlah mangsa banjir bagi daerah Kubang Pasu masih kekal dengan 24 orang yang kini ditempatkan di Sekolah Menengah Kebangsaan (SMK) Changlun.

Semua mangsa terdiri daripada penduduk Kampung Paya Lantau, Kampung Nangmi dan Kampung Nangmah di Changlun.


MPN syor kerajaan, bank sediakan moratorium khas bantu IKS pulih

Pengerusi Majlis Pemulihan Negara (MPN) Tan Sri Muhyiddin Yassin mencadangkan institusi perbankan di bawah Bank Negara menyediakan satu moratorium khas bagi membantu industri kecil dan sederhana (IKS) pulih daripada kesan pandemik Covid-19 sebelum ini.

Beliau berpendapat walaupun menyediakan moratorium baharu kepada IKS terbabit, institusi kewangan tidak mengalami kerugian yang besar.

Menurutnya dalam mesyuarat MPN yang lalu, pihak IKS telah meminta supaya insitusi perbankan meneliti semula kemungkinan memperkenalkan moratorium baharu supaya pihak industri mempunyai sedikit masa lagi untuk pulih.

Sambil menyatakan peranan IKS melibatkan hampir 96 peratus daripada aktiviti ekonomi negara, beliau berharap Kabinet dapat memberi perhatian serius mengenai perkara itu.

“Ada industri yang belum pulih lagi… tapi bila hendak buat pinjaman… bank kata dulu tak bayar. Tapi sekarang ini kadar dasar semalaman (OPR) dinaikkan lagi.

“Dia (IKS) dah pinjam lagi. Habis nak pinjam… rekod prestasi setahun dua lepas, rugi. Kalau nak berdasarkan pada keadaan biasa, saya fikir (IKS) tak akan pulih.

“Ini kebimbangan besar saya. Tapi MPN tak ada bidang kuasa. Kita badanyang memberi pandangan nasihat yang datang daripada pakar-pakar, sektor korporat, swasta, ada wakil daripada kerajaan,” katanya kepada media ketika hadir pada Program Jualan Prihatin Rakyat Parlimen Pagoh hari ini (10 September 2022) yang dihadiri lebih 1,000 pengguna.

Muhyiddin yang juga bekas Perdana Menteri berharap Bajet 2023 yang akan dibentangkan kelak mampu menyediakan satu langkah tegas untuk membantu IKS dan rakyat.

“Sebab itu bagi saya kalau tak ada satu langkah tegas dalam pembentangan belanjawan yang akan dibentangkan oleh perdana menteri… saya tak tahu apa kandungan dia. Tapi kalau di situ tak dinyatakan ataupun tak dilihat serius untuk menangani masalah-masalah sebegini, belanjawan itu mungkin tidak bawa kesan banyak.

“Ya penting tapi tak boleh membantu dalam mempercepatkan dan meringankan beban rakyat,” katanya.

Mengulas mengenai kenaikan OPR, Muhyiddin yang juga Ahli Parlimen Pagoh berkata MPN telah membincangkan perkara itu, tetapi menyedari ia adalah dasar yang ditetapkan oleh Bank Negara dengan sebab-sebab tertentu.

Bagaimanapun, beliau mengakui kesan daripada kenaikan OPR itu akan membebankan rakyat kerana institusi kewangan terpaksa mengambil langkah tertentu bagi mematuhi kehendak Bank Negara.

“Jadi ini (OPR) menokok lagi beban yang sedang dihadapi. Kejatuhan ringgit sebagai contoh melibatkan barangan import kita menjadi lebih mahal dan bahan makanan import kita, nilainya saya fikir berpuluh bilion ringgit.

“Jadi bila buat begitu, bermakna yang dibawa masuk ke dalam negara itu adalah barang yang sudah naik harga. Sampai sini mungkin digandakan lagi dengan kos-kos lain. Ini sepatutnya menjadi agenda utama kerajaan bagaimana menguruskannya,” kata beliau lagi.


Omicron: AS catat rekod tertinggi kemasukan ke hospital

Jumlah kemasukan ke hospital di Amerika Syarikat (AS) mencapai rekod tertinggi pada Isnin sebanyak 132,646 kes, melepasi catatan 132,051 pada Januari tahun lalu, di tengah-tengah lonjakan jangkitan varian Omicron yang pantas menjangkiti.

Menurut pengiraan Reuters kemasukan ke hospital telah melonjak secara berterusan sejak akhir Disember, meningkat dua kali ganda dalam tiga minggu lalu, setelah Omicron dengan pantas mengatasi Delta sebagai varian dominan virus Covid-19 di AS.

Delaware, Illinois, Maine, Maryland, Missouri, Ohio, Pennsylvania, Puerto Rico, Virgin Islands, Vermont, Virginia, Washington DC, dan Wisconsin melaporkan tahap rekod pesakit Covid-19 yang dimasukkan ke hospital baru-baru ini, menurut analisis Reuters.

Walaupun kemungkinan kurang teruk, pegawai kesihatan telah memberi amaran bahawa jumlah jangkitan yang disebabkan oleh varian Omicron boleh menjejaskan sistem hospital.

Mengikut laporan, beberapa hospital telah menangguhkan prosedur pembedahan elektif kerana mereka bergelut untuk menangani lonjakan pesakit Covid-19, di tengah-tengah masalah kekurangan kakitangan.

Ramai kakitangan hospital tidak hadir bertugas setelah menjadi kontak rapat kepada pesakit Covid-19, dan menjalani kuarantin di rumah.

Purata tujuh hari bagi kes baharu meningkat dua kali ganda dalam 10 hari terakhir kepada 704,000. AS pernah mempunyai purata lebih setengah juta kes selama enam hari berturut-turut, menurut pengiraan Reuters.

Washington DC, mendahului negeri lain dalam jangkitan baharu pada minggu lalu berdasarkan populasi penduduk, diikuti oleh Rhode Island, New York, New Jersey, Massachusetts dan Vermont.

Purata kematian adalah 1,700 sehari, meningkat daripada kira-kira 1,400 dalam beberapa hari kebelakangan ini. – Agensi


Kes baharu turun bawah paras 5,000

Kementerian Kesihatan Malaysia (KKM) memaklumkan jumlah kes baharu yang direkodkan dalam tempoh 24 jam sehingga 12 tengah hari tadi adalah 4,611 kes.

Ketua Pengarah Kesihatan Tan Sri Dr Noor Hisham Abdullah berkata, Selangor, walaupun menunjukkan penurunan sejak beberapa hari lalu, terus mencatat kes tertinggi dengan 1,346, diikuti Sarawak (682 kes), dan Perak (453 kes).


Akauntan ditahan tumbuk bekas isteri, minta hutang RM87 ribu

Gara-gara tidak berpuas hati bekas suaminya mengelak daripada membayar hutang sebanyak RM87,000, seorang wanita bertindak menumbuk dan menendang lelaki itu di sebuah rumah di Bukit Indah, Ampang, Selangor, petang semalam.

Ketua Polis Daerah Ampang Jaya ACP Mohd Azam Ismail berkata dalam kejadian pada 6.55 petang, wanita berusia 38 tahun yang bekerja sebagai akauntan itu telah pergi ke rumah bekas suaminya yang berusia 28 tahun dan bertindak memarahi mangsa berkaitan hutang berkenaan sebelum menumbuk mulut pengadu, lapor Bernama.

“Suspek juga telah mengetuk kepala mangsa dengan hulu pengikis simen serta menendang pengadu di bahagian perut. Ketika kejadian mangsa sedang mengemas rumah sewa untuk diserahkan kembali kepada pemilik rumah,” katanya dalam kenyataan di sini hari ini.

Berikutan kejadian itu, mangsa yang merupakan seorang peniaga telah membuat laporan polis dan wanita berkenaan ditahan Bahagian Siasatan Jenayah Ibu Pejabat Polis Daerah Ampang Jaya, pada 9.45 malam, di Ampang.

Katanya siasatan mendapati, pasangan yang mempunyai seorang anak berusia setahun lebih itu telah bercerai pada 11 Julai lalu.

Menurutnya polis mendapatkan perintah reman di Mahkamah Majistret Ampang hari ini bagi membantu siasatan mengikut Seksyen 323 Kanun Keseksaan dan Seksyen 18A Akta Keganasan Rumah Tangga yang memperuntukkan hukuman penjara maksimum setahun atau denda atau sebat atau kedua-duanya.


Polis sahkan Lan Pet Pet terbabit ‘pergaduhan’

Polis mengesahkan selebriti yang terbabit dalam pergaduhan dengan seorang penunggang motosikal kira-kira jam 6.30 petang, Sabtu lalu adalah Mazlan Ahmad atau lebih dikenali sebagai Lan Pet Pet.

Sehubungan itu, polis juga mengesahkan menerima laporan berkaitan kes berkenaan dan siasatan sedang dijalankan, kata Ketua Polis Daerah Wangsa Maju, Superintendan Ashari Abu Samah.

Bagaimanapun katanya, sehingga kini penunggang motosikal terbabit masih belum membuat laporan polis.

“Ibu Pejabat Polis Daerah Wangsa Maju telah terkesan satu video yang tular di media sosial membabitkan kejadian pergaduhan seorang artis/pelawak. Video tersebut telah dirakam oleh orang awam yang berada di tempat kejadian.

“Dalam videoyang berdurasi lebih kurang 23 saat itu kelihatan artis tersebut sedang berselisih faham dengan seorang penunggang syarikat penghantar makanan.

“Kejadian berlaku di hadapan Kedutaan Russia dan dikatakan tercetus akibat selisih faham di jalan raya,” katanya dalam kenyataan hari ini.

Terdahulu, satu rakaman video yang dipercayai selebriti pelawak, Lan Pet Pet sedang bergaduh dengan pengguna jalan raya lain tular di media sosial.

Video berdurasi 24 saat tersebut telah dimuat naik oleh pengguna Facebook, dan mendakwa Lan melakukan kekerasaan terhadap seorang penghantar makanan.

Dalam insiden itu, Lan memberi amaran kepada lelaki tersebut, dengan peringatan bahawa ‘dia bukan orang biasa’.


5,322 kes cacar monyet setakat ini

Pertubuhan Kesihatan Sedunia (WHO) memaklumkan sehingga semalam Selasa (5 Julai) sebanyak 5,322 kes cacar monyet yang disahkan oleh makmal telah dilaporkan kepadanya, dengan 85 peratus daripadanya menular di Eropah.

Walaupun bilangan kes meningkat dengan cepat, agensi kesihatan Pertubuhan Bangsa-Bangsa Bersatu (PBB) tidak menetapkan tarikh untuk jawatankuasa kecemasan mengenai cacar monyet bersidang untuk mesyuarat kali kedua.

“Dari 1 Januari hingga 30 Jun tahun ini, WHO melaporkan 5,322 kes yang disahkan makmal dan satu kematian,” kata jurucakap WHO Fadela Chaib kepada pemberita di Geneva.

Jumlah itu telah meningkat sebanyak 56 peratus dalam tempoh lapan hari.

Angka sebelumnya yang diberikan oleh WHO, untuk tempoh sehingga 22 Jun, ialah 3,413 kes.

Lonjakan kes cacar monyet telah dilaporkan di negara-negara Barat dan Afrika Tengah sejak awal Mei di mana penyakit itu telah lama menjadi endemik.

Chaib berkata jangkitan kini telah dilaporkan di 53 negara.

“Lapan puluh lima peratus daripada kes adalah di Eropah, diikuti oleh wilayah Afrika, Amerika, Mediterranean Timur dan Pasifik,” katanya.

“WHO terus meminta negara anggota memberi perhatian khusus kepada kes cacar monyet untuk cuba menghentikan jangkitan selanjutnya.”

Kebanyakan jangkitan cacar monyet setakat ini telah diperhatikan berlaku kepada lelaki yang melakukan hubungan seks dengan lelaki, usia muda dan terutamanya di kawasan bandar, menurut WHO.

Gejala awal biasa cacar monyet termasuk demam panas, nodus limfa bengkak dan ruam seperti cacar air yang melepuh.

Pada 23 Jun, WHO mengadakan mesyuarat jawatankuasa kecemasan pakar untuk memutuskan sama ada cacar monyet merupakan apa yang dipanggil Kecemasan Kesihatan Awam bagi Kebimbangan Antarabangsa (PHEIC) – penggera tertinggi yang boleh dibunyikan oleh WHO.

Tetapi majoriti mendapati keadaan masih belum melepasi ambang itu.

Bagaimanapun, mereka mengakui sifat kecemasan wabak itu dan berkata mengawal penyebarannya memerlukan tindak balas yang pantas.

Jawatankuasa boleh bersidang semula pada bila-bila masa, bergantung kepada keadaan yang berubah.

Jawatankuasa kecemasan 16 ahli WHO mengenai cacar monyet dipengerusikan oleh Dr Jean-Marie Okwo-Bele dari Republik Demokratik Congo, yang merupakan bekas pengarah Jabatan Vaksin dan Imunisasi WHO. – Agensi


DAP harapkan kerjasama berterusan dengan MUDA, sokong sertai PH

Setiausaha Agung DAP Anthony Loke berkata Pakatan Harapan (PH) sedang menyusun semula manifestonya seiring dengan perbincangan mengenai peruntukan kerusi dengan sekutunya menjelang Pilihan Raya Umum Ke-15 (PRU-15) akan datang.

Ahli Parlimen Seremban itu juga memberitahu kerjasama dengan Malaysian United Democratic Alliance (MUDA) akan diteruskan tetapi DAP akan menyerahkan kepada parti baharu itu sama ada bersedia untuk menyertai PH sebagai ahli gabungan kelima selepas DAP, PKR, Parti Amanah Negara (AMANAH), United Progressive People of Kinabalu (Upko).

“Sudah tentu DAP mula berbincang dengan parti komponen gabungan mengenai peruntukan kerusi dan manifesto… dan adalah penting untuk memastikan kita menyelaraskan kempen sebelum PRU-15,” katanya di Bukit Jalil hari ini.

Mengulas lanjut mengenai pakatan dengan MUDA, Loke berkata kedua-dua parti telah bekerjasama sebagai pembangkang di Dewan Rakyat dan semasa pilihan raya negeri Johor sebelum ini.

Loke meramalkan PRU-15 akan diadakan tahun depan walaupun didesak Presiden UMNO Datuk Seri Ahmad Zahid Hamidi agar Perdana Menteri Datuk Seri Ismail Sabri Yaakob membubarkan Parlimen secepat mungkin.

Sebelum ini, DAP menyifatkan MUDA menawarkan satu pilihan kepada pengundi Melayu, terutama yang berada di atas pagar, kerana parti itu bersifat majmuk dan memberi ruang kepada wanita Melayu yang muda untuk menyertai politik.

“MUDA akan memberi kesan tahap gempa bumi yang akan mewujudkan plat tektonik baharu dan memaksa parti sedia ada melihat kepentingan pengundi Melayu atas pagar serta mengubah peraturan politik,” kata Pengerusi DAP Johor Liew Chin Tong.

Chin Tong bagaimanapun percaya MUDA akan berdepan halangan tersendiri termasuk cabaran untuk “klon” pemimpin seperti Syed Saddiq Syed Abdul Rahman di lebih banyak kawasan pilihan raya.

Katanya, MUDA juga berdepan cabaran untuk memenangi lebih banyak kerusi “separuh bandar separuh kampung” seperti Muar di Johor.

“MUDA juga perlu menguruskan perbezaan pendapat dalaman dan membina hubungan ahli yang baik bagi menyatukan semua,” katanya.


Kes Covid-19 di Selangor naik 4 hari berturut-turut, 12 kluster dikesan

Sembilan negeri hari ini merekodkan peningkatan kes baharu Covid-19 dalam tempoh 24 jam sehingga 12 tengah hari tadi, dengan Selangor mencatat kenaikan empat hari berturut-turut.

Kes harian di Selangor mula naik pada Selasa lalu dengan merekodkan 888 kes, sebelum meningkat kepada 1,004 kes pada Rabu, 1,027 (Khamis) dan hari ini sebanyak 1,322 kes, menurut statistik dikeluarkan Jabatan Kesihatan Negeri.

Berdasarkan data dikeluarkan hari ini, lapan lagi negeri dan Wilayah Persekutuan yang mencatat peningkatan kes ialah Sarawak, Kelantan, Pulau Pinang, Kedah, Pahang, Negeri Sembilan, Putrajaya, dan Perlis.

Sarawak merekodkan 750 kes baharu hari ini berbanding 725 semalam, diikuti Kelantan (589 kes baharu, 540 semalam); Pulau Pinang (440 hari ini, 381 semalam); dan Kedah (432 baharu, 319 semalam).

Pahang pula merekodkan 302 jangkitan baharu hari ini berbanding 294 semalam; Negeri Sembilan (192 baharu, 167 semalam); Putrajaya (44 baharu, 29 semalam); dan Perlis (43 baharu, 33 semalam).

Sementara itu, Kementerian Kesihatan (KKM) memaklumkan 12 kluster baharu Covid-19 dikesan dalam tempoh 24 jam sehingga 12 tengah hari tadi menjadikan keseluruhannya 5,717 kluster dengan 5,137 telah ditamatkan.

Ketua Pengarah Kesihatan, Tan Sri Dr Noor Hisham Abdullah berkata sebanyak 580 kes lagi masih aktif, kurang berbanding 591 yang direkodkan semalam, setelah 11 kluster ditamatkan.

Menurutnya daripada jumlah kluster baharu itu, enam melibatkan jangkitan di tempat kerja, tiga berkaitan pendidikan, komuniti (dua) dan satu kluster keagamaan yang dikesan di Hulu Perak membabitkan 18 daripada 24 individu yang disaring.

Enam kluster tempat kerja melibatkan dua di Johor iaitu di Batu Pahat membabitkan 17 individu daripada 54 yang disaring, dan Kulai (tujuh daripada 173 individu yang disaring).

Dua kluster tempat kerja turut dikesan di Selangor melibatkan Hulu Langat dan Sepang seramai 47 individu daripada 155 yang disaring, serta Klang (12 individu daripada 26 yang disaring).

Kluster tempat kerja di Melaka Tengah melibatkan 26 daripada 165 saringan dan kluster Jalan Stesen Sentral Tiga membabitkan Lembah Pantai, Cheras serta Titiwangsa di ibu negara dengan lima individu daripada 31 saringan.

Sementara kluster berkaitan pendidikan di kesan di Segamat, Johor melibatkan 26 individu daripada 75 saringan; Sepang, Selangor (14 individu daripada 27 saringan); dan Titiwangsa, Kuala Lumpur (11 individu daripada 50 saringan).

Kluster komuniti pula direkodkan di Tenom, Sabah melibatkan 50 individu daripada 88 yang disaring, dan Temerloh serta Maran di Terengganu (29 individu daripada 180 saringan).

Pada masa sama, Dr Noor Hisham memaklumkan seramai 7,630 pesakit Covid-19 disahkan sembuh menjadikan kumulatif sejak awal tahun lalu meningkat kepada 2,311,213 kes atau 95.5 peratus daripada kumulatif positif sebanyak 2,420,222 kes.

Mengenai jangkitan hari ini, beliau berkata daripada 6,630 kes baharu itu, 6,615 adalah kes tempatan yang turut melibatkan 285 pesakit bukan warganegara, dan 15 kes import termasuk empat bukan warganegara.

“Seramai 653 pesakit dirawat di unit rawatan rapi, dengan 322 memerlukan alat bantuan pernafasan.

“Sebanyak 1.5 peratus atau 101 pesakit hari ini adalah dalam kategori 3, 4 dan 5, manakala 6,529 lagi kategori 1 dan 2,” katanya.


Agong tambah pegangan dalam syarikat Citaglobal Bhd

Pegangan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam Citaglobal Bhd bertambah selepas menguasai kepentingan syarikat sebanyak 12.4 peratus.

Menurut laporan BH, pegangan Sultan Abdullah naik daripada 9.0 peratus sebelum ini dalam syarikat senaraian awam itu yang menjalankan perniagaan dalam industri kejuruteraan sivil, pembinaan, minyak dan gas (O&G) serta pembuatan.

Dalam makluman kepada Bursa Malaysia, Citaglobal berkata, Al-Sultan Abdullah memiliki kepentingan langsung sejumlah 132,118,593 unit saham dalam syarikat yang mula diperbadankan atas nama Weng Zheng Resources Bhd dan disenaraikan di Bursa Malaysia pada 2 Januari 2008.

Syarikat turut memiliki unit operasi utama iaitu Citaglobal Land Sdn Bhd, Sinergi Dayang Sdn Bhd, Citaglobal Energy Sdn Bhd dan WZS Industries Sdn Bhd.

Pada 7 Jun lalu, kumpulan itu menukar nama kepada Citaglobal Bhd sebagai memberi gambaran yang lebih baik mengenai skop perniagaan yang bergerak ke hadapan.

Menurut laman web rasmi Citaglobal, syarikat itu berhasrat menjadi sebuah konglomerat yang terbabit dalam sektor pengurusan kemudahan, telekomunikasi, tenaga, infrastruktur dan teknologi.

Citaglobal dipimpin oleh Tan Sri Dr Mohamad Norza Zakaria sebagai Presiden dan Pengerusi Eksekutif bersama Naib Pengerusi Eksekutifnya, Tengku Datuk Seri Uzir Tengku Ubaidillah.


Bekas pemain kebangsaan mula berkempen untuk PN di Kedah

Baddrol Bakhtiar sudah memulakan kempen secara tidak rasmi apabila dilihat turun bersama dalam program Perikatan Nasional (PN) di Kedah.

Spekulasi mengatakan bekas kapten bola sepak pasukan Kedah dan Sabah FC itu akan diletak bertanding atas tiket PN pada Pilihan Raya Negeri (PRN) 12 Ogos ini.

Menerusi Facebook miliknya, pemain berusia 35 tahun dilihat sudah mula ‘berkempen’ dan dikatakan bakal menjadi calon Dewan Undangan Negeri (DUN) Bukit Selambau

Ini kerana walaupun nama bekas Sabah FC musim ini belum diumumkan namun gerak kerja sudah dilakukan oleh jentera Pas Bukit Selambau untuk memperkenalkan calonnya kepada masyarakat setempat.

Menteri Besar Kedah, Datuk Seri Muhammad Sanusi Md Nor sebelum ini memberi bayangan dua bekas pemain bola sepak Kedah dijangka menjadi pertaruhan PN pada PRN kali ini.

Biar pun tidak mendedahkan nama kedua-dua pemain namun dua bekas ketua pasukan Kedah, Muhamad Radhi Mat Din dan Baddrol Bakhtiar disebut-sebut antara calon PN.


Kertas cadangan eksport daun ketum sedang disiapkan: MB Kedah

Kertas cadangan berkaitan permohonan mengeksport daun ketum secara sah ke Thailand bagi tujuan perubatan oleh Bahagian Perancang Ekonomi Negeri (BPEN) Kedah telah siap dan akan diperhalusi dalam masa terdekat.

Menteri Besar Kedah Datuk Seri Muhammad Sanusi Md Nor berkata kertas cadangan itu akan dibawa dalam Majlis Mesyuarat Kerajaan Negeri yang kemungkinan pada minggu hadapan untuk dibentangkan sebelum ia dihantar kepada Kerajaan Persekutuan.

“BPEN maklum kertas cadangan itu sudah disiapkan tetapi saya sendiri masih belum lihat lagi. Mungkin minggu hadapan ia akan dibawa masuk dalam mesyuarat untuk dibincangkan sebelum pemohonan berkenaan dapat dihantar.

“Kita mohon sahaja, kerajaan Persekutuan akan pertimbangkan kebenaran untuk eksport dengan dalil yang ada dalam kertas cadangan itu dan kalau kerajaan Persekutuan kata ‘tidak sama sekali’, memang ‘tidak sama sekalilah’. Tiada jalan juga, jadi kita kena tunggu sahaja,” katanya kepada pemberita selepas Mesyuarat Exco di Wisma Darul Aman di Alor Setar. hari ini.

Beliau mengulas mengenai perkembangan terkini berhubung kertas cadangan dibuat oleh BPEN untuk mengeksport daun ketum ke negara luar yang akan dihantar kepada kerajaan Persekutuan.

Pada Mac lepas, Muhammad Sanusi mencadangkan Kerajaan Persekutuan supaya dapat membenarkan kegiatan mengeksport daun ketum ke luar negara terutamanya ke Thailand untuk tujuan perubatan sebagai langkah mengekang kegiatan penyeludupan ketum.

Beliau berkata apabila cadangan untuk mengeksport daun ketum itu dibangkitkan ia bukan bermakna beliau mahu menyuruh rakyat di negeri ini menanam ketum dengan lebih banyak sebaliknya hanya mahu menyelesaikan isu penyeludupan.

“Ketum ini memang sudah sedia ada dan jumlahnya pun sedia banyak. Apabila bercakap mengenai mahu eskport ketum ini, bukan bermaksud saya suruh rakyat Kedah teroka tanah baharu dan tanam pokok itu, kita cuma mahu selesaikan isu penyeludupan sahaja.

“Terdapat juga dakwaan berlaku penanaman ketum secara besar-besaran di kawasan tertentu tetapi ia bukan perkara baharu. Memang tidak salah hendak tanam ketum tetapi ia jadi kesalahan bila petik ketum itu, jadi nasihat saya kepada rakyat Kedah tidak perlulah tanam sebab sudah banyak,” katanya. – Bernama


Menghendap satu jenayah

Kerajaan memberi komitmen untuk menjadikan perbuatan menghendap sebagai satu jenayah di Malaysia, kata Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin.

Beliau berkata kertas dasar dan cadangan pindaan undang-undang dijangka dibentangkan kepada Jemaah Menteri, Disember depan sebelum dibawa ke Parlimen sekiranya diluluskan.

“Usaha untuk menjadikan menghendap sebagai satu jenayah telah bermula sejak tahun 2019 di mana satu Jawatankuasa ‘Anti-Stalking’ telah ditubuhkan.

“Sejak awal 2020, draf pindaan undang-undang (pindaan kepada Kanun Keseksaan dan Kanun Tatacara Jenayah) telahpun disediakan oleh Jawatankuasa Anti-Stalking, yang diterajui Bahagian Hal Ehwal Undang-Undang dengan penglibatan agensi-agensi kerajaan lain dan NGO,” katanya dalam satu kenyataan hari ini.

Kenyataan itu dikeluarkan selepas Ahli Parlimen Masjid Tanah itu mengadakan mesyuarat di Parlimen bagi membincangkan status mengenai usaha menjadikan menghendap ataupun ‘stalking’, sebagai satu jenayah, semalam.

Mesyuarat ini dikendalikan Bahagian Hal Ehwal Undang-Undang (BHEUU), Jabatan Perdana Menteri dan dihadiri agensi kerajaan termasuk Kementerian Pembangunan Wanita Keluarga dan Masyarakat (KPWKM), Polis Diraja Malaysia (PDRM), Jabatan Peguam Negara, Majlis Peguam Malaysia, wakil-wakil dari pertubuhan badan bukan kerajaan (NGO) termasuk Pertubuhan Pertolongan Wanita (WAO) dan ahli-ahli akademik.

Dalam mesyuarat ini, tiga mangsa hendap telah berkongsi pengalaman mereka dan masih tidak diberikan perlindungan disebabkan jurang yang wujud dalam undang-undang sedia ada.

Mas Ermieyati berkata, WAO juga telah menyerahkan memorandum yang telah ditandatangani oleh 52 kumpulan dan petisyen yang disokong lebih 8,500 orang setakat ini yang menggesa kerajaan menjadikan menghendap sebagai satu jenayah.


PN setuju pertimbang cadangan penubuhan Kerajaan Perpaduan

Perikatan Nasional (PN) hari ini menyatakan kesediaan untuk mempertimbangkan cadangan penubuhan Kerajaan Perpaduan seperti dicadangkan Yang di-Pertuan Agong, Al-Sultan Abdullah Riayatuddin Al-Mustafa Billah Shah demi kestabilan negara.

Setiausaha Agung PN, Datuk Seri Hamzah Zainudin berkata perbincangan itu melibatkan parti-parti yang sehaluan.

“Mesyuarat Khas Majlis Tertinggi PN pada hari ini, Khamis (24 November 2022) telah membincangkan mengenai cadangan pembentukan Kerajaan Perpaduan di peringkat Persekutuan.

“Selaras dengan itu, mesyuarat bersetuju untuk mempertimbangkan cadangan penubuhan Kerajaan Perpaduan yang melibatkan perbincangan dengan parti-parti yang sehaluan demi kesejahteraan rakyat dan kestabilan negara,” katanya dalam satu kenyataan.

Cadangan Kerajaan Perpaduan itu muncul selepas kesemua gabungan gagal mendapatkan majoriti untuk membentuk kerajaan Persekutuan selepas Pilihan Raya Umum ke-15 (PRU-15), Sabtu lalu.


Indonesia rekod 40,427 kes baharu hari ini, tertinggi sejak Mac 2020

Indonesia hari ini melaporkan 40,427 jangkitan baharu Covid-19 dalam tempoh 24 jam, kes harian tertinggi setakat ini sejak pesakit pertama dikesan pada Mac tahun lalu.

Kementerian Kesihatan Republik Indonesia dalam kenyataan hari ini berkata 891 kematian lagi turut direkod dalam tempoh itu.

“Keseluruhan kes jangkitan kini mencecah 2,567,630 manakala kematian pula meningkat kepada 67,355,” kata kementerian itu.

Indonesia kini berdepan gelombang baharu Covid-19 yang membawa bencana kepada sistem kesihatan negara itu, terutama di beberapa hospital, khususnya di Jakarta.

Kapasiti hospital juga sudah hampir penuh dan jumlah pesakit yang meninggal dunia di rumah ketika menjalani kuarantin kendiri sebelum menerima rawatan juga semakin meningkat.

Tetapi keadaannya akan menjadi jauh lebih buruk, dengan pemerintah republik itu sendiri mengunjurkan dalam senario terburuk, jangkitan harian boleh mencecah lebih 40,000 hingga 70,000.

Pengkritik menyalahkan Presiden Joko Widodo dan pemerintahnya kerana keengganan mereka untuk melakukan penutupan skala besar yang ketat atau ‘total lockdown’, sebaliknya memilih sekatan zon berskala kecil bagi melindungi sektor ekonomi penduduknya.

Walaupun banyak kes dilaporkan sejak cuti Hari Raya Puasa pada Mei lalu – kebanyakannya disebabkan oleh pergerakan meluas ke seluruh kepulauan dan penularan varian Delta – republik itu hanya melaksanakan langkah-langkah darurat pada 3 Julai hingga 20 Julai, namun terhad kepada Pulau Jawa dan Bali.

Namun, Pemberlakuan Pembatasan Kegiatan Masyarakat Darurat (PPKM Darurat) kini diperluaskan lagi ke beberapa bandar utama dari Pulau Sumatera hingga ke Papua.

Jika kes masih berterusan meningkat, pemerintah Indonesia akan melanjutkan lagi tempoh PPKM Darurat berkenaan.

Antara peraturan PPKM Darurat adalah penutupan pusat belibelah, penerapan 100 peratus bekerja dari rumah bagi sektor bukan perlu, penutupan rumah-rumah ibadat, pembelajaran dari rumah sepenuhnya, larangan makan di restoren, kedai makan atau warung (dine in) dan tempat-tempat atau pusat pelancongan dan rekreasi ditutup. – Agensi


Kit Siang dapat anugerah Tan Sri: Laporan

Veteran DAP, Lim Kit Siang dilaporkan akan dikurniakan gelaran Tan Sri selepas beberapa laporan media mendedahkan.

Gelaran tersebut dilaporkan diberi kepada bekas Ketua Pembangkang itu bersempena Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah ke-64 esok.

Menurut laporan, Kit Siang akan menjadi pemimpin DAP pertama yang dianugerahkan gelaran tersebut yang merupakan anugerah persekutuan kedua tertinggi selepas gelaran Tun.

Foto Kit Siang menghadiri raptai majlis penganugerahan darjah kebesaran itu dikongsi oleh Jeff Ooi Chuan Aun di Facebook beliau.

“Veterans of the Lim Clan. Tan Sri Lim Kit Siang (Rehearsal). Penganugerahan adalah pada hari Isnin 5 Jun. Masih ada masa untuk membeli songkok.

“Songkok semasa raptai memang tak kena dengan kepala dia. Kelihatan songkok budak, hinggap di kepala ayah,” katanya.


Polis akan panggil penganjur himpunan, 30 individu sudah dikenal pasti

Penganjur Himpunan Turun Harga Barang berdepan tindakan kerana kedegilan meneruskan perhimpunan hari ini di hadapan sebuah pusat beli-belah di Jalan Tunku Abdul Rahman (TAR).

Pihak polis akan membuka kertas siasatan terhadap penganjur dan seramai 30 individu sudah dikenal pasti sebagai dalang utama perhimpunan yang berlangsung hari ini.

Menurut Ketua Polis Daerah Dang Wangi, Asisten Komisioner Noor Dellhan Yahaya berkata, perhimpunan yang diadakan selama satu jam bermula kira-kira jam 2 petang itu dikesan tidak mematuhi peruntukan undang-undang.

“Hasil pemerhatian dilakukan kira-kira 100 individu termasuk mahasiswa dan ahli politik berhimpun sambil memegang plakad bertulis ‘potong gaji menteri’, ‘turun dan lawan’ serta lain-lain.

“Setakat ini seramai 30 individu sudah dikenal pasti dan mereka akan dipanggil ke Pejabat Polis Daerah (IPD) Dang Wangi untuk diambil keterangan dalam masa terdekat,” katanya dalam kenyataan hari ini.

Beliau berkata, siasatan dijalankan mengikut Seksyen 9(5) Akta Perhimpunan Aman 2012.

Pada jam 2 petang tadi, sekitar 100 individu menyertai himpunan itu di Jalan TAR dan percubaan mereka untuk berarak ke Dataran Merdeka, gagal selepas disekat polis.

Perhimpunan berkenaan dipercayai bagi menyatakan protes terhadap peningkatan harga barang sejak kebelakangan ini yang disifatkan sebagai menekan rakyat terutama golongan kurang berkemampuan.

Antara pemimpin yang hadir Ahli Parlimen Kapar, Datuk Abdullah Sani Abdul Hamid; Ahli Dewan Undangan Negeri (ADUN) Ketari, Young Syefura Othman dan Ketua Angkatan Muda Keadilan (AMK), Adam Adli.

Peserta mengulangi lima tuntutan mereka terhadap kerajaan iaitu menuntut pemotongan gaji menteri dan timbalan menteri, bantuan yang bermaruah dapat diberikan kepada semua lapisan masyarakat, mengekalkan subsidi serta tidak mengurangkan sebarang bentuk subsidi lain.

Mereka juga menuntut agar pihak Kementerian Pengajian Tinggi (KPT) serta Kementerian Perdagangan Dalam Negeri dan Hal Ehwal Pengguna (KPDNHEP) mengawal harga barangan, makanan di kafeteria termasuk vendor di dalam universiti kerana berlaku peningkatan harga mendadak.


Tiada bukti hitam putih 4 Ahli Parlimen Sabah keluar Bersatu sebelum Oktober

Walaupun empat Ahli Parlimen (MP) Gabungan Rakyat Sabah (GRS) mendakwa sudah keluar dari parti Bersatu sebelum Pilihan Raya Umum Ke-15 (PRU-15) lalu, namun tiada bukti hitam putih untuk menyokong hujah tersebut setakat ini.

Jika benar empat MP GRS tersebut sudah meletak jawatan, sudah pasti sebelum PRU-15 lagi mereka mengadakan sidang media mengumumkan tindakan keluar Bersatu tetapi sehingga hari ini tiada bukti yang terang untuk menyokong dakwaan kononnya mereka keluar parti sebelum Oktober lalu.

Malah, semasa sidang media baru-baru ini sahaja bekas Pengerusi Bersatu Sabah, Datuk Seri Hajiji Noor mengumumkan tindakan keluar parti tersebut dan tindakan itu secara tidak langsung mengesahkan empat MP tersebut pada awalnya masih ahli parti yang sah.

Nampaknya, peguam dan pengamal undang-undang yang dibayar sedang memberi hujah perundangan kononnya empat MP itu sudah keluar Bersatu walhal realitinya tidak ada satu bukti jelas yang dikemukakan mereka untuk menyokong hujah tersebut, jika ada Hajiji atau empat MP tersebut boleh kemukakan kepada umum berhubung surat yang mengesahkan mereka sudah keluar parti sebelum PRU-15 lalu.

Namun, semasa sidang media baru-baru ini yang diumumkan Hajiji dan bersama pengikutnya adalah mereka baharu sahaja keluar Bersatu.

Empat Ahli Parlimen Bersatu Sabah yang bertanding atas tiket GRS ialah Datuk Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Datuk Matbali Musah (Sipitang).

Untuk rekod, GRS hanya sebuah gabungan parti politik yang tidak mempunyai keahlian dan semua empat MP yang bertanding pada PRU-15 adalah ahli parti Bersatu.

Walaupun empat MP tersebut bertanding atas tiket GRS sekalipun, perlu difahami bahawa mereka adalah ahli Bersatu dan bukan ahli GRS, disinilah Hajiji tidak memahami peruntukan undang-undang baharu larangan lompat parti tersebut.

Terdahulu, Pengerusi Perikatan Nasional (PN) Tan Sri Muhyiddin Yassin berkata undang-undang antilompat parti akan dirujuk terhadap empat MP Bersatu yang membuat keputusan keluar parti mengikut Perkara 49A Perlembagaan Persekutuan.


Bekas ketua pengarang The Edge didakwa fitnah dalam artikel manipulasi saham

Bekas Ketua Pengarang The Edge Communications Sdn Bhd dihadapkan ke dua Mahkamah Majistret di sini hari ini atas dua pertuduhan memfitnah seorang bergelar Datuk dan empat buah syarikat menerusi penyiaran dua artikel dalam The Edge Malaysia.

Ahmad Azam Mohd Aris, 61, kini editor sambilan di portal berita The Edge mengaku tidak bersalah selepas pertuduhan dibacakan di hadapan Majistret Zhafran Rahim Hamzah dan Nurshahira Abdul Salim, lapor Bernama.

Di hadapan Zhafran, tertuduh didakwa bersama-sama seorang lagi yang masih bebas, memfitnah Datuk Kua Khai Shyuan, 38, dan Syarikat DGB Asia Berhad dengan menyiarkan satu artikel dalam The Edge Malaysia Bilangan 1337 bertarikh 21 Sept hingga 27 Sept 2020, yang mana tuduhan tersebut akan merosakkan reputasi individu itu dan syarikat berkenaan.

Sementara di hadapan Nurshahira dia juga dituduh bersama-sama seorang lagi yang masih bebas, memfitnah Kua dan syarikat DGB Asia, Trive Property Group Berhad, Metronic Global Berhad dan MNC Wireless Berhad dengan menyiarkan satu artikel dalam The Edge Malaysia Bilangan 1365 bertarikh 12 April hingga 18 April 2021 yang mana tuduhan tersebut akan merosakkan reputasi individu itu dan keempat-empat syarikat berkenaan.

Kedua-dua kesalahan itu didakwa dilakukan di The Edge Communications Sdn Bhd, Level 3, Menara KLK, Mutiara Damansara, di sini pada 21 Sept 2020 dan 12 April 2021.

Kedua-dua pertuduhan adalah di bawah Seksyen 500 Kanun Keseksaan dibaca bersama Seksyen 34 kanun sama yang membawa hukuman penjara maksimum dua tahun atau denda atau kedua-duanya, jika sabit kesalahan.

Timbalan Pendakwa Raya Siti Maryam Jamilah Md Kamal yang mengendalikan pendakwaan di hadapan Zhafran dan Farhanah Fuad Mohamad Faiz yang mewakili pendakwaan di hadapan Nurshahira masing-masing menawarkan jaminan RM8,000 dengan seorang penjamin terhadap tertuduh.

Peguam Rajsurian Pillai yang mewakili Ahmad Azam memohon jaminan dikurangkan dengan alasan anak guamnya mempunyai penyakit darah tinggi dan kencing manis serta mempunyai tanggungan tiga anak yang masih belajar.

“Anak guam saya telah memberi kerjasama sepanjang siasatan dijalankan dan dia sendiri hadir ke mahkamah hari ini,” katanya.

Zhafran membenarkan tertuduh diikat jamin sebanyak RM2,500 dengan seorang penjamin sementara Nurshahira membenarkan ikat jamin sebanyak RM500 dengan seorang penjamin dan kedua-dua mahkamah menetapkan 22 Nov depan untuk sebutan semula kes.


Walaupun SPR umum PRN, PH Melaka tetap cabar pembubaran DUN

Pengumuman Suruhanjaya Pilihan Raya (SPR) mengadakan Pilihan Raya Negeri (PRN) Melaka hari ini tidak akan menghentikan Pakatan Harapan (PH) daripada mengambil tindakan mencabar keputusan pembubaran Dewan Undangan Negeri (DUN) di mahkamah.

Pengerusi PH Melaka, Adly Zahari berkata tindakan untuk mencabar keputusan pembubaran DUN akan diteruskan atas alasan tidak berpuas hati dengan keabsahan pembentukan kerajaan sementara di Melaka.

“Hari ini pewartaan pembubaran DUN dijangka dikeluarkan dan sebaik saja ia diperoleh, pasukan peguam kami akan segera memfailkan kes di Mahkamah Tinggi negeri pada minggu ini juga.

“Jika pewartaan itu kami peroleh minggu lalu, sudah pasti usaha memfailkan kes dibuat minggu lalu juga,” katanya lapor sebuah portal.

SPR hari ini mengumumkan penamaan calon PRN Melaka pada 8 November manakala undi awal pada 16 November dan hari mengundi 20 November.

Jelasnya lagi, PH Melaka tetap dengan pendirian langkah mengadakan PRN hanya akan menyebabkan kewangan semua parti yang terbabit dalam kempen pilihan raya dibazirkan begitu saja sedangkan Pilihan Raya Umum Ke-15 (PRU-15) hanya dalam lingkungan setahun setengah saja lagi.

Katanya, sepatutnya DUN tidak perlu dibubarkan dan kuasa pentadbiran negeri diserahkan kepada pemimpin PH bagi memastikan pentadbiran kerajaan negeri berjalan seperti biasa tetapi dengan dasar berbeza berbanding Barisan Nasional (BN).

Namun, Adly berkata mereka akan masih tetap akan membuat persiapan untuk menghadapi PRN yang bakal diadakan.

“Bagaimanapun, PH tetap membuat pelbagai persiapan menjelang PRN berdasarkan pelbagai kemungkinan menjelang tarikh berkenaan.

“Sambil memfailkan kes, kami tetap membuat persiapan dari aspek perbincangan dengan rakan dalam PH mengenai pembahagian kerusi,” katanya lagi.

Dalam pada itu, beliau juga tidak menolak PH Melaka menimbang untuk meletak semula calon empat Ahli Dewan Undangan Negeri (ADUN) yang menarik sokongan sebelum ini sehingga jatuh kerajaan negeri itu.

“Kami juga mengambil kira pandangan pelbagai pihak mengenai parti yang bakal disertai empat ADUN yang menarik sokongan kepada Ketua Menteri, Datuk Seri Sulaiman Md Ali yang menyebabkan BN tumbang pada 4 Oktober lalu,” katanya.


Logo baharu PN akan digunakan semasa PRU-15, kata Muhyiddin

Perikatan Nasional (PN) akan memperkenalkan logo baharu untuk digunakan pada pilihan raya umum ke-15 (PRU-15).

Pengerusi PN Tan Sri Muhyiddin Yassin berkata ia susulan terdapat cadangan untuk mengubah suai logo sedia ada semasa Mesyuarat Majlis Tertinggi gabungan itu, kira-kira dua minggu lepas, lapor Bernama.

“Logo sedia ada sudah baik tetapi kita akan buat penambahbaikan dan ada simbol-simbol yang digunakan.

“Jadi logo yang sesuai akan diperkenalkan dan dimaklumkan kepada pihak SPR (Suruhanjaya Pilihan Raya),” katanya ketika ditemui pemberita semasa menghadiri Kenduri Rakyat Aidiladha Perikatan Nasional Negeri Perak di Kampung Manjoi di sini hari ini.

Beliau berkata demikian ketika diminta mengulas mengenai PAS yang membayangkan tidak menggunakan logo PN dan bulan purnama untuk calonnya pada PRU15.

Presiden PAS Tan Sri Abdul Hadi Awang dilaporkan berkata parti itu akan menggunakan simbol baharu dan sesuai untuk semua calonnya bagi menghadapi PRU akan datang.

Mengulas lanjut, Muhyiddin berkata PAS telah memaklumkan mahu mencari logo yang bersesuaian dengan PN dan ia sedang diusahakan oleh Setiausaha Agung gabungan itu Datuk Seri Hamzah Zainudin.

Pada 3 Julai lepas, Timbalan Presiden PAS Datuk Seri Tuan Ibrahim Tuan Man dilaporkan berkata keputusan untuk menggunakan logo PN pada PRU15 masih belum dimuktamadkan.


BNS sambung semula projek LCS selepas kerajaan tandatangan perjanjian baharu

Boustead Naval Shipyard Sdn Bhd (BNS) akan menyambung semula projek kapal tempur pesisir (LCS) yang telah lama terhenti.

Walaupun berdepan kontroversi kerana masih tiada kapal yang berjaya disiapkan namun kerajaan dilaporkan sudah menandatangani perjanjian baharu dengan BNS, menurut pengumuman syarikat induk Boustead Holding kepada Bursa Malaysia semalam.

Menurut pengumuman itu, kontrak tambahan keenam yang ditandatangani memerlukan anak syarikatnya BNS untuk menghantar lima LCS dan bukannya enam kapal.

Jumlah harga kontrak telah disemak kepada RM11.2 bilion, meningkat daripada RM9 bilion sebelum ini. Kerajaan telah pun mengeluarkan RM6 bilion.

Pengerusi Boustead Holdings, Datuk Ahmad Nazim Abdul Rahman berkata perjanjian tersebut terhasil daripada semakan menyeluruh terhadap pelbagai pilihan dan semua aspek projek oleh syarikat dan kerajaan.

“Di bawah perjanjian baru ini, pelbagai langkah pencegahan telah dilaksanakan bagi memastikan kapal-kapal itu dihantar tepat pada masanya dan mengikut bajet yang diperuntukkan.

“Ini termasuk pembentukan jawatankuasa pemantauan projek yang dipengerusikan bersama oleh ketua setiausaha perbendaharaan dan ketua setiausaha Kementerian Pertahanan, bagi memantapkan pelaksanaan dan penyeliaan penyampaian projek sekaligus memastikan kegagalan masa lalu tidak berulang,” kata Nazim dipetik laporan Malaysiakini.

Jelasnya, pengurusan baahar telah diletakkan di BNS, Boustead Heavy Industries Corporation Berhad (BHIC), Boustead Holdings at Armed Forces Fund Board (LTAT) yang membolehkan syarikat dan pemegang sahamnya membuat penilaian objektif terhadap projek itu dan cara terbaik bergerak ke hadapan untuk menyelesaikan penghantaran kapal-kapal itu.

Projek LCS bermula pada 2013 tetapi selepas RM6 bilion dibelanjakan, BNS telah terlepas tarikh akhir 2019 untuk menghantar kapal pertama.

Sehingga tahun lepas, pembinaan kapal keenam masih belum dimulakan dan tiada satu pun kapal telah mencapai kemajuan melebihi tahap 50 peratus.

Siasatan Jawatankuasa Kira-Kira Wang Negara (PAC) mengenai perkara itu mendedahkan bahawa keperluan Tentera Laut Diraja Malaysia (TLDM) untuk projek tersebut telah diabaikan oleh kerajaan dan usaha wajar pula gagal mengesan masalah kewangan BNS.


Lantik diri sendiri jadi Menteri Kewangan, Rafizi kata boleh pula sekarang

Walaupun sebelum ini lantang menentang langkah seorang Perdana Menteri (PM) memegang jawatan Menteri Kewangan pada masa sama, sekarang Rafizi Ramli membuat pusingan-U dengan  menyokong pula langkah tersebut.

Menteri Ekonomi kerajaan Pakatan Harapan (PH)-Barisan Nasional (BN) itu kini mempertahankan langkah Datuk Seri Anwar Ibrahim melantik dirinya menjadi Menteri Kewangan, mengikut jejak sama yang pernah dilakukan oleh bekas PM bergelar banduan, Datuk Seri Najib Razak.

“Yang kedua saya tak rasa yang ada menteri yang yang boleh ‘sakau’ duit macam dulu. Saya tak rasa. Sebab apa ? Kerana duit sudah tidak ada,” katanya semasa di Padang Serai malam tadi.

Rafizi berkata  yakin Anwar itu tidak akan menjadi seperti Najib kerana beliau mempunyai perwatakan dan didikan yang berbeza.

“Yang tu yang saya bimbang dengan rambut atas kepala saya ni. Lepas ni lama-lama kena pakai kopiah tutup botak. Sebab duit sudah tidak ada.

“Tanggungjawab menteri kewangan dan menteri ekonomi macam saya menggaru kepala macam mana kita nak kembangkan ekonomi supaya kita ada cukup (wang) untuk bantu rakyat.”

Rafizi juga menggesa agar agensi kerajaan yang mempunyai rekod buruk dan boleh dipersoalkan, dapat dikaji semula, dan individu yang jujur, amanah dan berani dilantik untuk memimpin mereka.

Anwar menerima kritikan banyak pihak kerana melantik dirinya sebagai menteri kewangan, yang bertentangan dengan manifesto PH pada Pilihan Raya Umum  ke-14, yang mengatakan bahawa seorang perdana menteri tidak sepatutnya memegang jawatan menteri kewangan berikutan skandal 1Malaysia Development Berhad (1MDB) yang berlaku ketika Najib memegang kedua-dua jawatan.


Perbicaraan kes Najib ditangguh, perlu dapatkan rawatan di hospital

Datuk Seri Najib Razak perlu mendapatkan rawatan di hospital selepas keadaan kesihatannya tidak mengizinkan untuk meneruskan perbicaraan di Mahkamah Tinggi Kuala Lumpur hari ini.

Perbicaraan kes penyelewengan dana RM2.28 bilion milik 1Malaysia Development Berhad (1MDB) berakhir awal tengahari ini selepas bekas Perdana Menteri perlu menerima rawatan di hospital susulan kesan ubat darah tinggi yang diambilnya.

Timbalan Pendakwa Raya Tan Sri Gopal Sri Ram memaklumkan kepada Hakim Datuk Collin Lawrence Sequerah bahawa perbicaraan penyelewengan dana RM2.28 bilion milik 1MDB yang dihadapi Najibyang sepatutnya berlangsung hari ini terpaksa ditangguhkan awal.

“Saya dimaklumkan oleh Jabatan Penjara bahawa ubat tekanan darah tinggi tertuduh ditukar dan ia menyebabkan kesan teruk kepadanya.

“Dia perlu dihantar ke hospital. Bagaimanapun, dia boleh bertahan untuk berada di mahkamah dalam prosiding ini sehingga jam 12.30 tengah hari dan selepas itu perlu bersiap untuk dirujuk ke hospital pada jam 2 petang ini,” katanya dipetik laporan media hari ini.

Pendakwa raya seterusnya memohon penangguhan awal perbicaraan jenayah berikutan Najib perlu dirujuk ke hospital hari ini.

Sequerah kemudian membenarkan permohonan penangguhan awal prosiding hari ini, dan perbicaraan kemudian diteruskan dengan keterangan saksi pendakwaan ke-37, R Uma Devi, yang menguruskan cawangan AmBank di Jalan Raja Chulan, Kuala Lumpur.

Najib dibicarakan atas empat pertuduhan salah guna kuasa dan 21 pertuduhan pengubahan wang haram membabitkan RM2.28 bilion daripada 1MDB.

Terdahulu pada minggu lalu, media melaporkan Najib yang sedang menjalani hukuman penjara selama 12 tahun, dimasukkan ke Hospital Kuala Lumpur (HKL).

Pegawai Khasnya, Muhamad Mukhlis Maghribi berkata, Ahli Parlimen Pekan itu dalam keadaan stabil dan melalui semua pemeriksaan kesihatan serta rawatan yang diperlukan.


Kerajaan DAP P. Pinang tak rancang sekat jual arak seperti DBKL

Penjualan arak di Pulau Pinang akan diteruskan seperti biasa dan tidak disekat seperti yang berlaku di Kuala Lumpur, kata Exco kerajaan negerinya Zairil Khir Johari.

Pengerusi Jawatankuasa Infrastruktur dan Pengangkutan negeri itu berkata tiada sebarang rancangan atau langkah untuk mengenakan ekatan tambahan berhubung penjualan arak di kedai-kedai yang dibenarkan menjual minuman keras tersebut, ia berbeza dengan langkah yang diambil oleh Dewan Bandaraya Kuala Lumpur (DBKL).

“Setakat pengetahuan saya, buat masa ini kerajaan negeri tidak ada membuat apa-apa rancangan baharu untuk sekatan tambahan (penjualan arak).

“Untuk kes seperti mana di DBKL, buat masa ini juga kerajaan negeri tidak mempunyai perancangan untuk menghalang kedai-kedai yang dibolehkan menjual arak,” katanya dipetik laporan Utusan Malaysia hari ini.

Zairil terdahulu menjawab soalan dalam sidang Dewan Undangan Negeri (DUN) hari ini.

Berhubung isu kemalangan yang disebabkan pemandu mabuk jelasnya, sudah terdapat undang-undang jalan raya sedia ada bagi kes sebegitu iaitu Seksyen 44(1) dan 45A (1) Akta Pengangkutan Jalan 1987.

Zairil (DAP-Tanjung Bungah) menjawab soalan tambahan Mohd. Yusni Mat Piah (PAS-Penaga) sama ada Kerajaan Negeri Pulau Pinang bersedia mengambil langkah pencegahan dan kawalan penjualan arak seperti dilakukan DBKL.

Terdahulu, Mohd. Yusni turut membangkitkan mengenai beberapa kejadian kemalangan melibatkan pemandu mabuk di negeri ini terutama yang menyebabkan kematian kepada pihak lain.

Selain itu, beliau turut menarik perhatian yang mana Mufti Pulau Pinang, Datuk Seri Dr. Wan Salim Wan Mohd. Noor turut mengesyorkan semua negeri termasuk Pulau Pinang mencontohi langkah yang diambil DBKL.

Bermula 1 November lalu, DBKL mula menguatkuasakan larangan penjualan arak (liquor) di kedai runcit, serbaneka dan kedai ubat Cina selepas ditangguhkan selama sebulan.

Bagaimanapun, penjualan bir oleh premis terbabit masih dibenarkan tetapi hanya bermula pukul 7 pagi hingga 9 malam seperti yang terkandung dalam syarat baharu untuk permohonan Lesen Minuman Keras (LMK).


Rakus yang tak habis-habis

Sikap rakus khususnya hendak segala-galanya terus diperlihat oleh ahli politik walaupun setelah berjaya dalam gangguan politik yang mereka lancarkan sehingga berhasil mencapai matlamatnya, antaranya menukar kerajaan. Meskipun berlaku perubahan dalam pemerintahan negara, ia tidak berjaya direbut kelompok ahli politik tertentu.

Sebaliknya diraih kelompok lain.

Tawaran politik dwipartisan oleh pemerintahan terdahulu bukan sahaja ditolak mentah-mentah tanpa mahu melihatnya langsung, ia juga diperlekeh dan dikeji. Ini kerana bukan ia tidak bagus tetapi mereka meyakini peluang baik mendapat kuasa untuk diri sendiri tanpa perlu berkongsi melalui politik damai yang dihulurkan itu.

Setelah kecundang, mereka ini khususnya ahli politik Cina mahu menjilat ludah sendiri dengan memohon politik dwipartisan itu kembali diamalkan oleh pemerintahan baharu yang tidak pernah pun menawarkan pakej sebegitu.

Setelah menyedari kejayaan menukar kerajaan itu ibarat terlepas dari mulut buaya masuk ke mulut harimau, mereka tanpa segan silu menuntut tawaran pemerintahan terdahulu daripada pemerintahan baharu yang tiada kena mengena dengan tawaran itu. Sikap ini bukan sahaja penuh dengan tahap lahap yang sangat menjijikkan, ia pemikiran dan tingkah laku amat terdesak sehingga sanggup menerima kembali sesuatu yang pernah dicemuh. Sesungguhnya ini sikap orang yang tidak tahu malu.

Selain itu, mereka senantiasa hendak memperoleh keuntungan sepanjang jalan. Sehubungan itu, mahu menolakkannya sebab yakin dengan keuntungan lebih besar untuk merebut kuasa dan hendak menerimanya semula setelah kehilangan peluang kekuasaan yang diingini itu. Tidak dapat dinafikan, sikap ini gelojoh sekali kerana mahu memperoleh dua habuan sekali gus. Ini ibarat mahu memakan sesuatu kesemuanya dan juga mahu menyimpan kesemuanya pada masa sama. Untuk itu, hanya satu yang perlu dipilih, sama ada makan atau simpan.

Begitu halnya dengan tawaran itu, sama ada diterima pada kesempatan pertama dihulurkan atau kehilangannya selama-lamanya. Namun, itulah sikap bangsat lagi bajingan yang ada pada ahli politik berkenaan walaupun masih terdapat yang tidak rakus.

Syabas kepada yang memiliki integriti, sesetengahnya tinggi sekali kerana pada setiap masa mengamalkan politik formal yakni prinsip kekuasaan yang pertama-tamanya mengutamakan kesejahteraan rakyat dan kemakmuran negara. Mereka ini mahu menerima tawaran oleh pemerintahan terdahulu walaupun masih berseteru dari segi politik. Ini mahu dilakukan semata-mata demi kepentingan negara tercinta dan bukan untuk kebaikan diri dan parti politik mereka. Sebetulnya negara amat memerlukan mereka ini yang tidak pun ramai pada jumlah lebih besar.

Nasihat diraja agar wujud perdamaian politik pada masa genting ini didapati tidak pun diendahkan ahli politik rakus dalam mereka menggerakkan agenda politik sendiri dan parti. Ia hanya baru mahu diambil hirau apabila sesuai dengan agenda serakah mereka itu. Ini dapat dlihat dengan jelas setelah gagal merebut kuasa, mereka mencadangkan perdamaian yang persengketaannya dicetuskan mereka sendiri dengan tidak mahu menerima tawaran dwipartisan itu.

Kini ia mahu diterima malah dituntut pula daripada pihak lain yang sama sekali tidak menawarkannya. Ini bukan sahaja sama sekali tidak betul dari segi moral, ia memperlihat kebebalan yang jahil.

LUMAYAN

Tidak keterlaluan jika dikatakan mereka ini mengeksploitasi keadaan untuk kepentingan mereka sahaja termasuklah dengan memanipulasi nasihat diraja itu. Dalam hal ini, mereka menuntut agar politik dwipartisan diamalkan kini atas nama nasihat diraja setelah gagal merebut kuasa.

Dengan menolak tawaran itu dalam bentuk yang ditawarkan pemerintahan terdahulu, ia sebenarnya bukan kesempatan yang terlepas, iaitu boleh ada lagi dalam waktu terdekat ini. Ia kesempatan yang hilang, yakni tidak ada lagi untuk jangka waktu lama atau mungkin selama-lamanya.

Sebenarnya, ia tawaran lumayan untuk rakyat dan negara yang dijanjikan akan disempurnakan kesemuanya dalam waktu sesingkat dua tahun sebelum Pilihan Raya Umum Ke-15 (PRU-15). Akan tetapi ia bukan sahaja disangsikan tanpa mahupun berbincang, ia dicemuh habis-habisan. Kini setelah ia barangkali hilang selama-lamanya, barulah terasa ia satu tawaran yang bukan sahaja baik lagi ikhlas tetapi dituntut diadakan semula daripada pihak lain yang mungkin tidak pun ada rancangan begitu untuk kesejahteraan rakyat dan kemakmuran negara.

Hilangnya kesempatan ini adalah kerana kerakusan yang bukan sahaja memperlihat kepentingan diri sendiri dan parti politik mereka yang diutamakan, lebih dahsyat lagi ialah kepentingan rakus ini didapati berlebih-lebihan pula sehingga membawa kepada keadaan mudarat bagi pihak lain, iaitu rakyat dan negara.

Kerakusan pada ahli politik sebenarnya adalah cerminan mereka langsung tidak ada empati terhadap kebajikan rakyat yang sepatutnya menjadi tanggungjawab utama mereka. Ia juga memperlihat mereka tiada perasaan ikhlas terhadap rakyat. Sehubungan itu, mereka tiada gagasan baik apatah lagi yang luhur untuk mensejahterakan rakyat dan memajukan negara.

Sesungguhnya tiada yang lebih keji daripada adanya ahli politik rakus. Ini kerana mereka mengambil bagi diri sendiri lebih banyak daripada yang mereka berikan kepada rakyat dan negara.

Profesor Emeritus Datuk Dr Teo Kok Seong
Felow Universiti Kebangsaan Malaysia (UKM) dan Majlis Profesor Negara.

Artikel ini pertama kali disiarkan dalam Utusan Online 24 Ogos 2021

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.